Lifan-Z/Chinese-poetries-txt huggingface dataset:
梦魂南北昧平生，邂逅相逢意已倾。楚国山川千叠远，隋堤烟雨一帆轻。我无健笔翻三峡，君有长才肃五兵。同是行人更分首，不堪风树作秋声。
老桧乔松路屈盘，翚飞金碧照岩端。僧寻翠𪩘曾挥锡，客厌红尘屡解鞍。望断四天春野阔，梦回一枕夜涛寒。阳休况是多佳句，吟罢碧云时倚阑。
五百年间瑞气钟，堂堂皎月众星中。甄陶四海规模大，心膂三朝体貌隆。寿杖终扶黄发老，衮衣今拜黑头公。彭聃岂足延遐算，愿助升平到不穷。
清薰应候贡微凉，瑞霭蟠空报吉祥。仙籍挂名书富贵，彩毫叶梦送文章。眉间已有阴功色，肘后何须不老方。节物也随人意好，荷花争入寿樽香。
碧槐风细篆烟清，绿芰香浓寿酒倾。眉上嵩衡元秀整，胸中泾渭太分明。巨材阅世三千岁，修翮抟风九万程。积粟流钱皆细事，异时钟鼎看功名。
石门双峙耸前蹊，溪白疑藏照水犀。古木万株清露染，晓风千叠瑞烟迷。虚岩伏虎和风啸，峻壁闻猿向晚啼。更有淡轩轩上趣，妙缘真觉证菩提。
小靥浮青水拍堤，堤边草色更相宜。一番谷雨晚晴后，万点杨花春尽时。解与曲池藏宝鉴，不教新月妒蛾眉。怪来别岸波光阔，知是渔郎艇子移。
参旗井钺出西秦，纠合诸侯付老臣。风引旆旌趋魏阙，雪晴宇宙灭天尘。寒威等却边人惧，炎运方隆庙略神。已见旄头坠天外，乞身当喜及今春。
数载诗书居保禄，至今常是忆单溪。几偎石瓮凭栏在，静听山禽绕树啼。岩溜潺湲清入骨，林间红白闻行提。吟诗聊写遥相寄，为向铁龙亭上题。
伤心独立阳台望，暮雨凄凉宋玉情。极目草深云梦泽，连天水阔汉阳城。当年楚国山犹在，千古襄王梦不成。往事悠悠魂已断，高唐今日有虚名。
自从南北避胡尘，怀抱衰残不复新。万里家乡常入梦，一帘风雨最关春。红疏绿暗能伤客，江静山明却慰人。老去也知登览倦，闭门僵卧动经旬。
黛泼峰峦安用染，镜澄湖面不须磨。已惊张翰鲈如玉，想见西施髻如螺。目断楼高知水阔，云开山尽见天多。吾家本是烟波主，好律渔翁一曲歌。
空山何代落星躔，今作阳灵小洞天。试觅丹梯攀绝壁，遥寻绛阙在层巅。霜戈杂沓兵初合，霞珮飘摇女已仙。灵迹羽人同指点，身轻我欲便凌烟。
晓起阴霾喜绝收，急快扶酒为春留。落花千点野亭寂，啼鸟一声春寺幽。施食台高禽易啄，长明灯暗鼠潜偷。山僧摘茗吹茶灶，留客殷勤学道州。
群峰雪覆已超然，绝顶宁同一色边。傥向异中能辨异，虽居偏位不成偏。入尘直截须明要，在类还殊密造玄。欲混千差通不犯，曹山穿过髑髅前。
古今时节正相欢，指外明机没异端。未入口时先识味，已签瓜处被渠瞒。大原接处当头崄，保福拈来却放难。若也未能超影响，尽从死活句中看。
经头以字孰能测，举起分明好消息。劳生未晓直截机，双林大士运神力。括囊五教妙全提，高张八面真奇特。汝行如是化檀那，推转机关超奥域。
流水高山不在弦，等闲成曲又成篇。列珊瑚树枝枝好，撒水银珠颗颗圆。挥落禅关无少滞，增添衲子几重冤。拟于纸上明端的，争似当机自造玄。
宝积重来异昔年，修廊千步辟山边。南分灵派渠行玉，北敞高台花雨天。日照青林犹带润，云收翠崦尚藏烟。庞眉老子升猊坐，不惜家风示众贤。
秋波潋滟泛横溪，小楫轻舟逐浪移。远浦遥山俱惨淡，浴凫飞鹭共差池。苦嫌斜日侵棋局，安得长竿理钓丝。归去倾家新酿酒，还须来趁菊花时。
谪仙独立风埃外，函丈席间藏法界。食前不愧孟子讥，容膝尚笑陶生隘。若知北斗可藏身，定是须弥堪纳芥。不容广坐九百万，谁信维摩室本大。
儒林丈人称两苏，一言为重轻璠玙。见君诵诗出险语，抚掌绝倒徒惊呼。贵耳贱目亦不恶，虎豹何殊犬羊鞟。劝君掩舌卧衡门，莫赋悲秋任摇落。
白云英英天末飞，红蕖脉脉涧底静。北堂姑老冢妇勤，邹侯感物动幽兴。𫏐将平生说诗口，试言祸福知天命。五行推步聊复尔，恐君胸中有水镜。
流俗纷纷何足却，尔曹百辈吾能著。虽同一床各做梦，政恐不妨人作乐。俗客自与此君疏，竹洞何曾有关钥。但邀明月对君饮，莫管门前可罗雀。
春云结成三日霖，朔风吹作一尺雪。纷纷委地玉花乱，皎皎照户虹光发。一樽相对老孟光，寒窗痴坐灯明灭。踏雪观梅亦不恶，月夜西楼更清绝。
莫事休休复莫莫，草木归根定摇落。穷冬日月任峥嵘，寒士胸怀要恢廓。人言张仪舌尚在，我惭祖逖鞭先著。君如端为梅花归，请脱青衫对花酌。
潜心便是觅安心，立雪何烦问少林。羽扇纶巾延客晚，蒲团禅板坐更深。要先舟壑藏时悟，莫向风幡动处寻。试抉孤峰云一寸，与民三日作春霖。
寺近仙坛西复西，醉中信足路应迷。鸣条风劲凋蒲柳，掠岸云低乱鹄鹥。檐外檀栾森翠𪩘，门前略彴跨清溪。葛巾藜杖真潇散，何必狨鞍鞚月题。
北阙弓旌未见招，茅亭高卧对山椒。诗成稚子应能诵，酒熟邻翁渐可邀。宁似杜陵长蹭蹬，不依严武更逍遥。细思洗马池边路，便是成都万里桥。
司业端能乞酒钱，谁忧坐客冷无毡。相望建业只千里，不见徐侯今七年。江水江花同臭味，海南海北各山川。试问烟波何处好，老夫欲理钓鱼船。
雨退飞廉决怒云，百花净尽扫埃尘。大千沙界乾坤阔，一段江山日月新。浩荡烟波鲸海晚，漰腾雪浪锦城春。谁人独采南山蕨，窗外休呼祁孔宾。
妙净光云覆八荒，经行聚落得清凉。阎浮檀水心无染，优钵罗花体自香。赤舄未容趋北阙，绿槐先已兆东墙。应真外见中和色，岂在眉间一点黄。
漠漠薰风锦旆翻，彩衣聊复殿名藩。行藏有道朱弦直，表里无瑕白玉温。燕寝妙香凝碧缕，夜谈孤月落金盆。试将执拂拈槌手，行秉玄圭侍至尊。
短褐登门每自惭，仅同太史滞周南。沈迷晚学三无漏，懒慢长疑七不堪。平日漫悬高士榻，此行应共德公谈。他年解组归来日，尚许南荣见老聃。
朔风吹鬓幅巾斜，饭了呼童碾露芽。竹影萧萧围我舍，溪流渺渺对君家。古心莫为世情改，老眼聊凭文字遮。安得一蓑烟雨里，小船载酒卧芦花。
屏居不到日边久，安得黄封印赤泥。折遍溪堂红菡萏，酿成湘酎碧玻璃。洞庭春色名应减，道院丹泉价益低。聊挹小樽供寿母，烦君自注玉东西。
凉月凄风透客衣，离亭无奈角声悲。解围未设王家障，举案先齐孟氏眉。青眼难兄嗟久别，白头寿母梦相思。胸中若有功名念，莫待钟鸣漏尽时。
飞花眯目乱纷纷，细草裙腰绿映门。山色入帘清可挹，湖光照座冷无痕。揄扬春色烦诗句，排遣愁情赖酒樽。预想明年君去后，沙寒竹净野烟昏。
斩新气象旧书堂，堂里幽人璧一双。雨洗花光红绕舍，风摇竹影碧含窗。山横云外青螺髻，树列檐前翠羽幢。城上乌啼归棹急，笛声嘹亮月澄江。
知君才是出群雄，怜我生涯独转蓬。稚子凄凉缘岁恶，鄙夫寂寞坐诗穷。百年鼎鼎风埃里，万事悠悠醉眼中。幸有孟光堪举案，退居真欲效梁鸿。
雨后山川秀满溪，洞门疑是辟尘犀。白沙翠竹溪光浄，细草幽花野迳迷。闲步禅林思蝶化，倦骑朝马听鸡啼。使君自得真消息，祖令须烦大士提。
山拥云鬟扫夕霏，千林浮翠发初晞。雷音震谷朱轮转，霞影摇空彩旆飞。晓雾拂襟怜冉弱，晚风掀袂爱清微。夕阳楼上吹笳管，归骑遥瞻两塔巍。
初见南湖冻未消，只今流水又平桥。驱除腊雪烦梅蘂，收拾春风倩柳条。岂有故人行作别，不将樽酒慰无聊。府中诸史皆英妙，早晚相从幸见招。
未访稽山棹酒船，先寻小有洞中天。葛巾藜杖轻轩冕，盂饭盘蔬鄙饩牵。巢父掉头休入海，焦生雄辩且惊筵。老僧瀹茗供清兴，旋拾枯松煮涧泉。
不随俗客老尘寰，晚节逍遥水石间。独佩药囊来泽国，只留丹灶在梭山。身如野鹤更无侣，心似白云长是闲。若见刘仙问消息，幸分余粒及衰颜。
直道逢人多龃龉，高怀向我最恢疏。不贪但守司城宝，无泽应辞季武车。池种青莲看妙浄，庭栽翠竹悟真如。何年来过溪堂饭，小圃携篮自摘蔬。
师住疏山祇树园，卧观云气起江村。百年鼎鼎春风转，一钵垂垂老眼昏。古殿横空森铁凤，夜潭翻浪落金盆。何时系缆西峰下，松柏阴中独叩门。
平生四海秦少仪，造化小儿何苦之。端能浸假求鸮炙，定不泣涕眠牛衣。问梦是想理既剖，杯中有蛇心不疑。何时过我举玉趾，不用门生并二儿。
年少谈王陋汉儒，笔端万字压严徐。昔为酒客鶑花绕，今作禅林水竹居。贱子已捐干禄学，故人休草绝交书。春风纵棹游萧寺，北望淮山正忆渠。
洪家兄弟皆英妙，仲氏文章独起予。天末何人怀太白，日边谁子荐相如。东湖水落蛙声窘，南浦云横雁影疏。莫忆归鸿挥老泪，强裁诗句和潘徐。
门外荒园一亩余，长抛笔砚把犁鉏。天边风露秋期近，海外交游音信疏。扬子家贫惟嗜酒，嵇康性懒不便书。龙沙江水连天阔，尺素何当寄鲤鱼。
𣃁地移根未满林，庭前俄见影阴森。晚烟漠漠玉双峙，夜雨萧萧龙一吟。劲节扶疏真耐老，高才洒落少知音。参军吏隠世情薄，只有此君同我心。
九衢尘里无停辀，君居陋巷不出游。满城恶少弋凫雁，对面故人风马牛。别后梦寒灯火夜，归来眼冷江湖秋。冯驩老大食不饱，起视八荒提蒯缑。
病夫不寐百忧集，起视斗柄东南倾。山林畏隹万壑笑，天地黯惨孤舟横。此身老矣几寒暑，四海茫然谁弟兄。江西米贵斗三百，好去淮南访友生。
欲寻靖节访东皋，复忆禅翁隠妙高。月送征鸿遵露渚，舟随飞鹭掠云涛。知公气压陈惊座，顾我诗惭谢法曹。胆落旧闻温御史，至今蛟兽尚腾逃。
澹云疏雨羃平皋，楼卧元龙百尺高。红旆已飞居易舫，赤心宁畏子胥涛。但知守道师前辈，未忍低头效此曹。天遣数公慰人望，万年富贵恐难逃。
汴上相逢舣画桡，清愁万斛若冰消。弟兄直谅推三友，父子公忠擅四朝。对镜如如皆般若，开谈句句尽参寥。要知往事多虚幻，看取钱塘八月潮。
风搅张园万木摇，黯然分袂客魂消。更无余念留胸次，但有孤忠报圣朝。千里烟波舟泛泛，百年事业古寥寥。新诗吟就谁能写，安得巴东遇李潮。
晚起无营著帽迟，萧疏霜鬓任风吹。病怀王子同倾酒，愁忆潘郎共赋诗。宁效骚人餐菊蘂，敢希朝士赐萸枝。白衣不至惭元亮，空对门生与二儿。
斩新气象晓怀清，拂面西风卯酒醒。万物归根秋寂寂，大田多稼雨冥冥。独逢隔水一山碧，不觉举头双眼青。预想明年生事足，不烦结柳使奴星。
门外远山肤寸碧，堂前溪水半篙深。仰看老鹤有清兴，静听幽琴无俗音。三釜及亲君养志，一瓢在巷我甘心。向平婚嫁何年毕，杖策长随支道林。
薄有田园百不忧，诗书自乐更无求。形容风月三千首，笑傲林泉四十秋。岂意骑鲸寻李白，真成梦蝶化庄周。谁能倒激西江水，洗我胸中万斛愁。
先生骨相不封侯，卜居但得林塘幽。家藏蠹简几千卷，手校韦编三十秋。相知四海孰青眼，高卧一庵今白头。襄阳耆旧节独苦，只有庞公不入州。
疏影横斜月色新，肌肤清瘦不禁春。侵凌腊雪寒先觉，漏泄东风信最真。光滉妆台人未起，香迷野迳蝶难亲。飘零点破苍苔地，安得灵犀为辟尘。
踏雪敲门愧履穿，孟公饮我酒盈船。卷帘光动山人帐，入户寒侵坐客毡。急洒江村迷静练，深藏茅舍认孤烟。明年策马长安去，谁念清吟孟浩然。
求田问舍是何时，随分生涯可乐饥。梦玉今年初学语，阿宜他日定能诗。两家子弟俱无恙，一体文章是有师。但得耕桑了门户，吾人不用宁馨儿。
东都曾见汝生时，客舍孤吟夜忍饥。忆昨能为鸐鹆舞，祗今应诵脊令诗。傥无气节如元礼，便有功名似药师。问道若知真理窟，且分余论及吾儿。
风撼丝桐带月明，羽人乘醉截秋声。七弦妙制饶仙品，二尺良材称道情。池小未开春浪泛，岳低犹欠暮云生。何妨乞与元中术，临化无妨膝上横。
秦头东衔楚尾及，奠方作镇神灵集。他山迤逦尽徒趋，中有一峰长骑立。雨旸吁嗟走祠下，神往救之如跃马。深中百丈寒潭底，爵名上公地千里。
客行到处可独宿，秋夜已长聊晏眠。北风吹灯最无味，明月照户真可怜。儿女渐有婚嫁逼，富贵久无名利牵。欲归不决坐此耳，展转悲歌一怅然。
少年似是贾才子，作语便如欧少师。后生可畏吾老矣，下笔有神君勉之。崩崖破壑水浩渺，坏衔掣辔驹权奇。徐徐势定识归处，要以古人为矩规。
问君着鞭胡不忙，天子正欲兴明堂。不应止作燕雀伍，何苦不追鹓鹭行。请缨未欲事南粤，献赋且可夸长杨。奈何听讼独辛苦，日与凫鹤分短长。
杨侯作书倚庭柱，不觉震雷掀屋去。许侯一盏便醺酣，遮莫王公也箕踞。两君落魄不堪闻，愁杀当年郑广文。看却聋丞并酒尉，何曾敢说故将军。
君家子云老无酒，好事时烦亲与旧。车边大腹载鸱夷，从事督邮无不受。诸孙今复可怜人，官冷何尝堪炙手。家虽有酒不自持，横来浇我谈天口。
夜长更长睡复觉，欲雪不雪寒且风。人如胡越不觉异，酒味圣贤聊复中。客来不语虽礼简，宾去献弓而爱同。书生多口慎勿出，累圣消兵在此中。
坐爱王孙不嗣音，东家芳草怨何深。柳芽得雨皆青茁，花叶随风故陆沉。未可便成春去恨，犹堪自强老来心。直须淡墨题名了，一醉相期到上林。
簿领劳人不少休，暂因王事得抽头。不辞出郭辛勤去，聊作寻春烂漫游。酒兴欲狂无客唤，雪花方急被风收。銮舆不日临千亩，郁郁天田瑞气浮。
鸣鸠唤妇喜新晴，旧燕寻巢乍入城。雷送雨声逢甲子，寒留春色到清明。赏心未向桃蹊发，饱意先从麦陇生。觅句尽于南亩得，粗官真自少风情。
老欲争春未肯降，强陪诸彦倒空缸。上林春景宜寒食，水殿楼台胜曲江。花里人家酤酒斗，苇间钓艇买鱼双。眼穿不见春风面，翠袖依微半隠窗。
今年已作暗寒食，此日正如盲老翁。病眼昏昏迷白黑，幻花隠隠出青红。人歌人哭千家里，春雨春晴一梦中。会放目光牛背上，转头何事不成空。
天末题诗望故乡，碧云烟树两茫茫。青山九折屡回首，杜宇一声还断肠。别后已成千万恨，书来不寄两三行。江南春尽频相忆，为有杨梅欲共尝。
父老欢呼夹道周，将军喜色在眉头。临边已见三开府，玩月何妨七倚楼。盛事珠玑交履舄，丰年酒肉到锄耰。请公径作通宵饮，今夜何须秉烛游。
重阳何处可衔杯，瀛海新成百尺台。白雁迎霜前日到，黄花冒雨一时开。篱边岁岁民同乐，塞外年年上倚才。况有登高能赋客，孙郎声价擅天台。
横笛休吹且当挝，幽人梦短不禁茶。风琴不鼓自成曲，雪蘂无香犹是花。瑚琏少时轻子贡，鹪鹩此日慕张华。劳生正是南飞雁，秋去春来讵有涯。
区区州县信徒劳，今日天涯倍寂寥。流水有溪皆赴海，泛舟无处不乘潮。登临初识山川险，来往空悲岁月消。但可此身长得饱，不妨斗米折吾腰。
砌下蛩声日夜催，秋之为气信悲哉。西风不送愁归去，白发能将老到来。涸辙久知吾有命，壮图今见子方开。相宽更辱新诗句，川上难忘逝者哀。
一舍相望马不前，秋风搔首故依然。江湖流落三千里，笔砚追随二十年。叹我尘埃凋发齿，知君卜筑近林泉。生涯粗足能归否，老大何妨不着鞭。
匹马青衫忽叩门，山前灯火已黄昏。苍颜白发身虽老，白酒黄鸡意尚存。醉里未尝呵李广，远来独肯送陈蕃。要敦薄俗惟君可，感激犹怀一饭恩。
相逢奔走两河壖，来往空惊月再圆。王事敢辞同契阔，客游还喜共周旋。暮行野岸泥三尺，夜宿人家屋一椽。归看彭郎应大笑，东轩何事不留连。
骅骝终日在道路，鹦鹉一生遭网罗。诸公但欲选才耳，明府其如多事何。釜中烹鱼莫仓卒，车下叩角徒悲歌。寄书请问皇华使，今日谁堪政事科。
塞南塞北平如掌，冬后冬前暖似春。鸡唱晓声频送客，雪藏归路苦留人。论交自觉于诗薄，投分谁知与酒亲。恐被应刘来觅句，故看子建乞诸邻。
都人夹道袂成阴，护驾争看万羽林。放仗端门归内早，飞花梁苑慰民深。雨旸时若皆天意，夙夜惟寅本帝心。赤子但闻歌击壤，未知何以报君临。
朝罢正元改岁华，都城飞雪夜如沙。似知天上焦劳意，来作人间散漫花。和气与春生畎亩，恩波随地彻荒遐。君王只为丰年喜，二月何妨见草芽。
一封细札下明光，幕府匆匆夜促装。天子赐书追贾马，师臣草制拜龚黄。东都已散随车雪，西雒初留听讼棠。三日造朝真未速，方须杞梓构明堂。
和气先来慰旅人，中宵温暖便知春。但疑造化回天地，岂料风云动鬼神。洗濯萌芽归草木，扫除瘴疠入埃尘。隔墙似听闾阎说，邵父朝来喜色新。
天上纷纷地上匀，搀先来作塞垣春。不忧病客衣无褐，要助诗翁笔有神。且可留连遮瓦砾，莫教容易杂泥尘。悔将布鼓雷门过，谢罪从今欲自新。
冬来玉烛更调匀，傍岁先教雪报春。色借楼台呈气象，力欺狐兔失精神。故应桃李知阴德，聊许冰霜作后尘。不用渔蓑苦图画，使君诗句自清新。
真是银河落半空，天公舍施作年丰。巧心未到芳菲处，饱意先归稼穑中。积素乍凭风凛凛，流膏应待日融融。更须今夜邀明月，要看清光几许同。
春分犹著御冬衣，寒色凭陵暖自迟。入眼未教花恼客，断肠先被雪催诗。酒中有圣曾何敢，醉里寻乡自不辞。柳絮因风佳句在，报君已负一年期。
陌上行人欲饮冰，常年四月未炎蒸。热因常侍虽无据，尘类元规自可憎。南亩望云心激烈，老巫当午气凭陵。故应此旱由风伯，讼汝于天岂不能。
天公作雨万龙趋，倒卷黄河不用符。鹤集东山兴妇叹，水添北海助鹏图。转缘泥淖嗟疲懦，赓和篇章愧浅肤。夜报灯花双蘂好，忽惊檐溜晓来无。
雁荡山前万壑趋，故人新剖左鱼符。眼中风物皆诗句，到处溪山是画图。柑子剩量金尺寸，荔支远致玉肌肤。谢公岩畔因行乐，借问周郎好在无。
白头冉冉省中趋，欲乞君王竹使符。渐觉求田真上策，绝知跃马太狂图。不妨书籍时遮眼，已免蚊虻夜噆肤。老矣尚思交胜友，平生此意未全无。
天府春来接步趋，立谈意气偶相符。诗名高似三都赋，句法严于八阵图。数仞未容窥阃奥，一斑犹喜见皮肤。不嫌俗客尘埃甚，时许篇章到我无。
入戏莱衣问起居，出班条教吏民趋。韦平继世调金鼎，父子同时合虎符。一姓连书三守贵，两轓今见四轮朱。须将盛事烦耆旧，昼锦堂中作画图。
五十专城鬓尚青，左符分得意纵横。吏民犹记孔北海，宗室谁如刘更生。秋到郡楼和月上，花开后院带春行。何时我亦驱千骑，得傍三齐作附城。
为郎岁久坐无毡，梦想扁舟眼欲穿。得郡更兼天禄阁，逢人先说惠山泉。欲知炙味余虽勇，争下鞭梢子独先。别后若为相忆处，大江南畔月婵娟。
传闻喜色动周邦，日日江边望节幢。天下文章曾第一，关西材气本无双。好栽红药归持橐，却驾朱幡远渡江。千里不须劳笔力，从来九鼎尚能扛。
山到瓯闽特地奇，满城楼观碧参差。胜游入眼如甘蔗，喜色逢人说荔枝。痛饮莫辜千日酒，剧谈聊付一枰棋。侍郎岂弟如慈父，想见邦人不忍欺。
天边使节动星辰，衔命归家得意新。负弩不须烦县令，挥金聊复燕乡人。锦衣行处江天晓，华表归时社树春。暂试铜山陶铸手，速应西上莫逡巡。
仁如尧舜圣天子，孝似骞参贤使君。拜章北阙墨尚湿，刻印东州符已分。从今懽笑对黄发，不复咨嗟看白云。知公闭阁坐自了，比屋孝弟皆欣欣。
凛然孝子与忠臣，恩义双全在一身。来作会稽千里雨，去为东武万家春。定将清浄安齐俗，空有讴歌戴越民。想过故乡须少驻，晓行方见锦衣新。
眼看汗血已成驹，忽泛扁舟兴不疏。官小自应亲簿领，政成当遣乐樵渔。举行诗礼为家法，收拾江山作俸余。苹满汀洲相忆处，秋风寄取一行书。
喜报征车已罢休，解鞍聊足放眉头。异时安石难高卧，此日相如固倦游。花恨春迟方半吐，云欺风弱未全收。正须曲糵相料理，万斛舟中试拍浮。
好在青山隠翠眉，遥知不负芰荷衣。越吟凄断终怀本，宋鹢徘徊故倦飞。世路百忧无似客，人情万事莫如归。况逢邺下多才子，剩判流霞醉落晖。
纤纤杨叶舞修眉，珍重烟光惹客衣。碧杏梢头鶑百啭，黄茅檐外燕双飞。自谙渔父醒犹醉，莫怨刘郎去又归。今日正南驱马首，未饶阴藿向阳晖。
折腰斗米笑徒劳，薄宦何能损一毛。他日未应忘令尹，今年还是省东曹。溟鹍得水鳞终变，鞲鹗逢秋势必高。隋岸春深好杨柳，莫将归思滞江皋。
当年五马富才华，百斛珠玑在咄嗟。陌上行春迎晓日，楼头待月送余霞。屡闻田父歌遗爱，时有游人指渐嘉。笑杀即今痴太守，二毛憔悴眼昏花。
清漳北去水滔滔，一舍相望倍郁陶。腐肉岂宜撄利剑，小鸡聊用试牛刀。冯驩久客弹长铗，扬子多愁赋广骚。无限秋风助佳兴，故人不见我心劳。
咳唾珠玑出绪余，旧传词赋压三都。先生年辈如今少，乡里人情似旧无。睡思不禁诗作恼，衰颜正赖酒涂糊。他年鸡黍陪乡社，愧我空空一鄙夫。
十年不到鲁东门，归梦长随酒半醺。后进颇能欺俗吏，故交独肯寄高文。老贪北阙千钟米，兴在西山一段云。欲乞此身南亩去，移书先报苇溪闻。
白发为郎亦偶然，戴盆何敢望青天。簿书不足妨谈麈，稍入聊能续爨烟。竹隠逢秋应怨鹤，苇溪过雨欲生莲。一筹太息输吾子，老圃堂成在我先。
浩然骨冷但孤坟，疏雨梧桐句法存。忽见新诗来故里，错疑夫子是诸孙。江头春暖堪乘兴，洲上花开不掩门。日日城南望消息，仆夫为我取征辕。
南都词赋旧传闻，但有风流梗槩存。花径逢春张锦绣，竹林过雨长儿孙。跨城楼观云连夜，隔岸人家水映门。正要子诗弹压在，不应无事滞轮辕。
织女机头五色纹，裁成锦段远相存。篇篇境界如甘蔗，一一词章是外孙。载酒有人曾问字，谈诗无客敢登门。可怜衰病南阳守，强驾疲牛逐后辕。
眼看花枝作雾昏，年来无复壮心存。酒杯屡谏愁听妇，丁口新添喜到孙。揽镜自怜霜鬓叟，闭关谁顾雀罗门。乘车强欲班春去，野老携壶许傍辕。
西郊不雨屡占云，抚字区区志颇存。未暇溉田如召父，翻愁告籴遣臧孙。愿闻滂沛流鸳瓦，相见欢呼动荜门。乞与高文讼风伯，卧龙何事敢停辕。
何郎宿草已生坟，常老题诗翰墨存。陶令一生惟爱酒，孟郊千古遂无孙。探花梁苑春骑马，踏雪繁台夜叩门。欲觅旧游何处在，故人不见漫回辕。
百年图史富纵横，痛饮狂歌过一生。稷下先生初应诏，关西夫子旧知名。乘槎不觉侵霄汉，枕石终思返钓耕。好遣家童报消息，晓猿无事莫相惊。
南郭先生心似灰，一官偶向此间来。诗才举世当归逊，德行何人敢望回。三径就荒知有命，十年不调惜无媒。更添贫病相料理，颇遣黄花近酒杯。
十年眉宇记清扬，班列争看玉照行。奏雅不应参郑卫，论交何必减潘杨。老妻酿酒新知法，稚子扶犁渐肯堂。心计此身归已足，不须辛苦问耕桑。
忧患相随不少宽，出门赢得泪汍澜。岂知桃李争春色，但觉尘埃逐马鞍。客里自应书问少，老来尤念别离难。故人曾解相思否，乞取相思过眼看。
发如黑漆未成翁，野鹤孤高不受笼。踠足自疑天宇隘，举鞭可但冀群空。闲吟秀句邀诗客，自协新声按舞童。已卜异时干典谒，莫嫌俗士不教通。
与兄憔悴各他乡，细数平生可断肠。少日父兄俱过隙，老来儿女忽成行。梦游湖北心常折，身在周南鬓已苍。莫向秋风原上望，脊令飞堕转悲凉。
少游太学饶夫子，老倚清松璧上人。好与惠休为后嗣，直疑贾岛是前身。浮萍暂聚曾交臂，独鹤孤飞遂绝尘。肯念故人今白发，与云出岫莫辞频。
自为云山作主人，更邀麋鹿作比邻。一斋一粥今禅伯，无姓无名古逸民。尽了委缘心似水，未捐习气笔如神。丐师石上菖蒲节，要度人间八十春。
往岁丁年戏彩同，别来几度茁葭蓬。贫无负郭嗟吾拙，老有名驹慰子穷。云断太行双拱木，鹤归华表两悲翁。更怜头里千茎雪，纵得春风不解融。
尺书不献罪何逃，每读新诗胜读骚。千里寄怀惟短梦，十年饮德似醇醪。次公治郡声方藉，陶令抛官趣独高。俗吏无缘参步武，白头终日漫尘劳。
眼看簿领眩生花，共指墙阴待日斜。水部诗名今独步，河梁句法旧传家。未容碧海归深阔，应许阳春办咄嗟。莫为琼瑶生校计，古人初不废投瓜。
少年识字是天刑，妄意扶摇起北溟。我似羸羊安可驾，子如快剑不须硎。汗传骥种方新赤，毡付衡门只旧青。满纸恶诗将底用，为糊新样小围屏。
河鼓仙人喜欲狂，云𫐌稍渡汉中央。应嗟此夜成弦筈，又待明年换雪霜。乞巧本非吾辈事，追欢已属少年场。可怜愁杀朱夫子，竟夕哦诗仰屋梁。
风流谁似许南阳，人到于今尚不忘。笔下涌成三峡水，胸中盖就百花堂。召公棠荫家家满，潘令桃蹊处处芳。借问蔡州何所似，瓠壶形势若为长。
天上王孙驰誉早，江南官舍结交深。举头共惜湖山隔，屈指空惊岁月侵。青社欲颁从事酒，绨袍尤见故人心。绝闻列屋皆倾国，何日纤纤手自斟。
雨里黄花愁正绝，篱边白酒意殊深。曲拳自觉我无用，然诺谁知公不侵。便许𫗦糟真好事，独令染指亦何心。小哉正恨鸱夷腹，倾倒聊堪一再斟。
解摈先生空傥䓪，草玄夫子独精深。谈诗亹亹心常折，使酒时时气颇侵。欲炙已勤知子意，投醪虽俭盖吾心。端知皓腕如绵弱，故遣涓涓只细斟。
清渭三年伴浊泾，鸿毛一举便冥冥。帐前共听将军令，塞下争看使者星。四坐应刘邀俊彦，两行燕赵列娉婷。只知左手持螯美，不念贫交正独醒。
登车未肯便埋轮，置酒邀宾一笑春。北海尊罍知意重，太常官职恨斋频。愁霖已逐清欢失，胜槩空随好梦新。唤取江潭憔悴客，莫教偏作独醒人。
小坡不见二年余，闻到都城信有诸。雪里便回非兴尽，鱼中不寄是情疏。朱门但识将军第，陋巷难逢长者车。别后欲知安否在，试凭青鸟问何如。
薄暮传呼使者忙，儿童颠倒着衣裳。花开铁树何曾识，枣熟东家漫得尝。厌客欲开丞相阁，绝交先寄洞庭香。直须载酒同君饮，免使繁枝怨晓霜。
帝燕蓬莱月最良，广寒仙部出中房。浥霜火齐累累熟，噀雾金苞冉冉香。地向江南移茂苑，人于天下醉清觞。愿因嘉果论忠孝，报国丹心敢暂忘。
不见东坡老弟昆，文章浩荡失渊源。眉山当日人何在，曲阜他年履尚存。试想研磨虽有处，欲寻斧凿见无痕。计功何必惭周鼎，会使词林百怪奔。
清世谁人怨考槃，喜闻明诏竞弹冠。文章得路呈身易，衡石当前下笔难。尽拔灵珠沧海暗，独横长剑晓天寒。知君故是抡才手，拟抱焦桐一问看。
不妨肮脏倚朱门，坐睡聊醒宿酒醺。顾我尚犹堪御侮，逢公那敢更论文。水添池面今三尺，花减春光已二分。颇许韩非同传否，西城行乐念相闻。
黄纸争看淡墨书，人人自恐姓名无。用心正似争蛮触，出手何如得雉卢。路入广寒人共羡，捷传城濮气争呼。回思三十年前事，华发萧萧一病夫。
忆昔先公一束书，起家儋石向来无。子孙但欲传仓库，婚嫁何曾议郑卢。孝弟一门贫自乐，科名三世喜相呼。更须力献平津策，夺取龙头慰老夫。
人生当读五车书，一第区区汝岂无。但可三冬长足史，何须一掷便成卢。少年决战虽当力，健将衔枚不用呼。莫共痴儿论𦙤臊，不能再鼓定非夫。
使者争飞荐鹗书，论才何止朔方无。从军更欲投毛颖，仗剑还思跨的卢。塞北吏民方眷恋，晋阳耆旧已欢呼。可怜公绰堪廊庙，漫作区区薛大夫。
高卧终朝对碧巉，肯将志气逐尘凡。眼穿斜谷双蓬鬓，身在长安一布衫。未把渔竿栖汉濑，定随霖雨起商岩。明堂有日求梁栋，认取凌云万丈杉。
野性宜将寂寞滨，林间景物倍曾亲。逢棋便可消长日，下马何妨问主人。雨过夏畦供馔美，风来水阁送凉新。重游更待秋风起，净扫池头醉一巡。
少年倾盖海之滨，白发相逢意转亲。三伏偶乘偷暇日，一枰聊作暂闲人。官清已怪腰金晚，诗好因缘梦笔新。火急着成封禅颂，属车方欲议东巡。
解佩时时梦汉滨，不将喜事报交亲。围棋赖作争先客，买妾方成得意人。乍看梳装传内样，剩供头面买时新。拼须一醉金钗侧，莫向樽前著暗巡。
文章华翰九天开，二妙同时在一台。高会竞看文阵合，后堂新许客星来。评诗故自当归逊，在寝何容敢望回。已请杏花留一笑，不劳羯鼓横相催。
南邻歌舞北邻呼，藏室仙人肯卜居。着撰初无千斛米，般移空有五车书。乌来屋上看殊好，燕集梁间喜有余。莫把先生轻相料，锦囊犹自可专车。
山谷崎岖路寂寥，我行今日是何朝。春归阳木青先变，雪落阴崖冻不消。迟日映云犹未暖，余寒挟雨尚能骄。绝闻近舍村酤美，野老相逢苦见邀。
此身三十九年非，高论逡巡已少卑。未解营生穷似虱，不堪作吏钝如椎。春光烂熳然心火，愁绪牵连织鬓丝。却羡耦耕人最乐，只应沮溺是吾师。
年来乐事不关身，藜杖绳床过了春。穷在世间真有鬼，钱于我处独无神。稍谙药性都缘病，尚恋官粮只为贫。不学小儿潘骑省，逢人惊怪二毛新。
秋光已向鬓毛催，寒色仍从枕簟来。天外角声风引去，日边归梦雨惊回。愁能醉客非关酒，老欲随人不待媒。拟放此身无着处，闲时只合且衔杯。
肯向明时事隠沦，亭边五柳漫摇春。当年未易胜今日，此地还如见古人。高兴不随霜叶尽，清风长与露条新。何妨便著先生传，一洗淮南俗吏尘。
东风杨柳杏花飞，曾伴先生酒一卮。前辈风流那复见，小亭烟雨漫相思。城边春草路南北，山下河梁人别离。一尺短书湘水阔，年年愁绝雁归时。
买花不惜万钱空，点缀芳菲似画工。十样锦机翻剑外，一年春色在壶中。醒来莫遣风吹碧，醉里何妨烛映红。待得他年成步障，寄书来唤苇溪翁。
兄弟同升世所难，公家伯仲尽鹓鸾。甘泉侍从双狨坐，国子先生两杏坛。丹旐随舟千里哭，丰碑表墓万人看。白头故友空垂泪，一纸新书墨未干。
万户千门绣作团，未央宫阙耸巑岏。灯花无数排金粟，月魄当空倚扇纨。香绕御炉烟羃羃，玉瑶仙珮响珊珊。游人共说归来晚，一枕钧天好梦残。
元夜新添一月春，曲轻花嫩未成尘。笙歌满地醉还醒，楼阁中天奂且轮。新乐妙如仪凤舞，远人动似塞鸿宾。不知湛露恩多少，但见三韩拜舞频。
今代勋名第一人，聊从小筑艺松筠。风云天上千龄运，雨露人闲万井春。莫倚丘园甘独乐，须知海宇仰洪钧。行闻勉为苍生起，衮绣来归耸搢绅。
望隆江左谢太傅，功冠淮西裴晋公。何事东山却高卧，空余绿野想遗风。矫情镇物端谁似，晚节全身与俗同。再拜祝公追往辙，中兴周室赖元功。
星斗疏时禁漏残，紫泥封后独凭栏。露和玉屑金盘冷，月射珠光贝阙寒。天衬楼台笼苑外，风吹歌管下云端。长卿祇为长门赋，未识君王际会难。
卜筑西岩最可人，青山为屋水为邻。身将隠矣文何用，人不知之味更真。自古交游少同志，到头声利不关身。清泉便当如渑酒，浇尽胸中累劫尘。
睢阳万古一张巡，忠义传家有世臣。颜子伏膺当入室，潘郎望拜肯同尘。围城已陷天犹晦，仗剑临危气益振。余子邻邦尽曹李，偷生端作九泉人。
节临重十庆天宁，古殿焚香祝帝龄。身在北方金佛刹，眼看南极老人星。千官花覆常陪燕，万里云遥阻在廷。松柏满山聊献寿，小臣孤操亦青青。
过雨盘蔬日日新，从今休叹庾郎贫。寒虀安取咄嗟办，火食不忧生苑邻。野苋何施虽可鄙，美芹欲献去无因。干戈万里风尘晦，惭愧平生肉食人。
节物惊心动远思，薰风又见浴兰时。空寻好句书纨扇，无复佳人系彩丝。酒注菖蒲唯欲醉，筒包菰黍不胜悲。明年此日当何处，风里孤蓬自不知。
纤云卷尽见秋容，古木交阴一埽空。雪压群山晓来雨，叶侵缺甃几番风。欲归未得人将老，屡送还来鬼亦穷。赖得子卿佳传在，整冠时读慰飘蓬。
东皇布政物皆春，山色禽声便可人。满谷和风消积雪，半窗晴日动游尘。宫花插帽枝枝秀，菜甲堆槃种种新。拘窘经时成土俗，聊从一醉适天真。
夹路东风花欲燃，群仙携傍翠微巅。空阶遍撒金莲火，虚殿高烧宝篆烟。禅寂静谈支遁后，道源真悟伏羲前。寻僧未及鸠莲社，且共清樽石榻连。
良觌暌违数载余，故人踪迹近何如。春秋藉子发精义，周易惭余无特书。山阁停云愁绝处，屋梁落月梦回初。何时共剪西堂烛，尊酒论文剪野蔬。
天河谁挽洗兵尘，远播皇威到海滨。畏垒草封悲战月，乐郊农满际春耕。七闽草木无腥气，诸将恩勤有赐珍。穆穆清风堪作颂，犹沾湛露及微臣。
孟君此日钟英气，王凤今朝袭庆源。五色呈祥文必显，丙时先诞位非尊。兰汤备浴传荆俗，水马浮江吊屈魂。因笑唐家公主𫘤，预令驰驿剪祗洹。
自甘藜藿不求鱼，大笑冯生出想车。才子座中悲邺下，高篇社里厌黄初。不臣未遂忠臣志，生子犹能读父书。酒后放言挥秃管，元龙豪气本难除。
千林含冻郁苍苍，只有江梅独自芳。暗吐幽香穿别院，半敧斜影入寒塘。冰肤宛是姑仙女，粉面端疑骑省郎。若是蜜奴曾拂掠，肯收红艳贮蜂房。
游丝堕絮惹行人，酒肆歌楼驻画轮。凤管遏回云冉冉，龙舟冲破浪粼粼。日斜黄伞归驰道，风约青帘认别津。朝野欢娱真有象，壶中要看四时春。
门向平湖静处开，雨余山色入帘来。连云竞秀千岩竹，隔水飘香一径梅。观里紫芝元不老，柱头玄鹤几时回。此峰信是神仙窟，子晋吹箫有旧台。
高峙危楼压翠岑，登临遥想昔贤心。人随岁月有兴废，名逐江山无古今。残日汀边生晚思，断云帘外卷晴阴。清风凛凛今何在，芳草池塘恨独深。
未寻南郭旧生涯，且向淮堧太守家。西圃学栽陶令菊，后园时种邵平瓜。民淳讼少看空圄，吏散庭空听报衙。更得岁丰多乐事，宦游谁复问年华。
频年京阙暗胡尘，窃发桐庐更骇闻。食尽犬羊还自毙，火炎蝼蚁却须焚。中原已有汾阳将，二浙谁驱下濑军。州郡虽严防守计，可将知略佐忠勤。
为爱端居上郡章，里闾何幸得徜徉。买田郭外春耕早，筑室湖滨野趣长。且把旧书遮病眼，了无尘事扰中肠。故人访我留佳句，应笑年来两鬓苍。
自从南郭得三椽，怕趁荆溪半夜船。每望白云惊岁月，空将清梦绕林泉。虽因追远时来此，又见登高意惨然。极目不知多少恨，一声孤雁夕阳天。
闻道东山有圣泉，杖藜侵晓到山前。一泓寒玉流无尽，万顷良田大有年。茶鼎晓煎云脚嫩，斋厨夜引溜声圆。我来一酌磁瓯去，终日余甘齿颊边。
黑云滃蔚自西来，伫立危楼亦壮哉。远壑烟生千里雨，寒潭龙起数声雷。田畴坐看还丰岁，里巷遥欣弭旱灾。惭愧外官逃吏责，归鞍何惮踏泥回。
卷尽浮云见碧虚，初传更漏滴铜壶。入秋爽气迥然别，此地冰轮何处无。共想姮娥依桂魄，独怜飞鹊绕庭梧。西园饮散归来早，不用红纱照路隅。
云头依旧尚团圆，未觉清光有两般。自是人心重佳节，故将今夕不同看。望中银汉祇如昨，坐久园亭又更寒。莫把盈亏妄分别，一杯到手且须干。
六合倾翻劈面来，暂披麻缕混尘埃。因风吹火浑闲事，引得游人不肯回。坏不坏，随不随，徒将闻见强针锥。太湖三万六千顷，月在波心说向谁。
日日说，时时举，似地擎山争几许。陇西鹦鹉得人怜，大都祇为能言语。休思惟，带伴侣，智者聊闻猛提取。更有一般也大奇，猫儿偏解捉老鼠。
尚父重来国有瘳，再移双袖揖浮丘。进为初迫人闲世，退老仍怀天下忧。娱戏烟霞资辟谷，栽培松菊助吟秋。天心此欲中兴去，蕙帐山猿恐莫留。
脱冕遗轩息万缘，归来闲地作神仙。涉园靖节初成趣，得志庄周正乐全。物外情随云鹄举，尊前身傍海鸥眠。功成者去天之道，知退如公法自然。
燕南三世识非罴，谋策江淮见吐奇。千载五龙扶日毂，十年两袂各天涯。知公卜筑聊如此，嗟我求田昧所之。遥想园亭宾客会，梦飞胡蝶到芳帷。
琴书相伴到神州，幸际朋俦过遇沟。主礼殷勤排燕会，佳人宛转动鶑喉。自惭余子无才学，却使当年与唱酬。尤幸期时再相见，从今应不作花羞。
春光骀荡满皇州，袅袅垂杨夹御沟。新燕梁间调好语，雏鶑林内啭歌喉。当筵幸与多才遇，好景须还雅韵酬。多谢东君多顾盼，免教重罚一生羞。
疏林烟重集昏鸦，揽辔行穿路迳斜。丈室飕飂风入户，龛灯明灭烬垂花。抵寒犹欠千钟酒，破睡聊资七碗茶。昨夜惊鸿云外过，渐催清梦绕天涯。
自怜滚滚抗尘容，深入云山得梵宫。拂榻欲为庄叟梦，披襟聊挹楚王风。条松老干森森直，古麓寒泉脉脉通。衲子久能严戒律，炉香深炷掩房栊。
纵步幽园晚未回，已驯鱼鸟莫相猜。垂杨当路从教折，细草沿阶不费栽。花树影中流水过，林梢缺处远山来。一筇春事无人共，踏破空庭几点苔。
萧萧松竹荫华扉，更有虚堂隠翠微。云露峰峦横秀色，月低岩下弄清辉。分开远碧鸣泉落，点破寒光白鸟飞。还似山阴秋霁后，照人怀抱欲忘归。
先生高谊古人几，缔就良缘誓不违。要使有情皆作偶，纵然无目也相依。倡随偕老天何厚，生死同期世所希。寒月宵深光万里，浑疑华表鹤双归。
海云春赏冠西州，醉帽花枝半压头。笳鼓不徒同俗乐，篇章还许缀诗流。祇应胜事多前日，长恐无人继后游。台鼎行闻虚席召，此欢须少为民留。
寄庐城郭逐风尘，不信农夫有食贫。世极全无干子姓，臣愚只恐负君亲。枯桑伐火怜龟觳，野鼠食禾讼谷神。劝汝及春收耒耜，官家子弟欲行春。
昙花亭下卧晴虹，两瀑交流雪喷洪。已许银灯观濬壑，未瞻秋月印长空。龙盘修榜千峰霁，金吼霜钟半夜风。念我宿根惟德本，为除冥障与心通。
调燮勋庸万国欢，暂携造化入名园。芝兰绕砌初争秀，桃李成蹊自不言。沧海从龙扬巽翼，虞渊取日破妖昏。功存社稷膺宸眷，莫滞芳菲远帝阍。
恳辞钧轴逸祠庭，园辟东郊以退名。花木争妍虽寓目，干戈未戢可忘情。鹰扬蚤继磻溪业，霖雨爰从傅野生。愿把经营芳圃手，更将春色遍寰瀛。
万窟藏云造化宽，仙源路在小江干。三冬洞府幽栖暖，九夏星槎稳泛寒。飞雁忽经天柱过，蛰龙犹向石田蟠。揭名为报红尘客，尽把兹岩取次看。
去年大雪埋尺棰，水北荔枝遭冻死。共嗔北客帯寒来，我欲分疏谁受理。今年诸峒十分熟，东江不下龙川米。南翁北客两欣然，孰与忍饥餐荔子。
泸南二子天一边，思之不见今三年。阮咸已老得遥集，白髪自愧还欣然。未看颅骨并颊颧，啼中已有过秦篇。诸田何得贱庶孽，会斩庄贾摧强燕。
顺途行歌醉者谁，先生采药山中归。昨日携篮入山去，今日出山香满路。先生年来饭黄精，俗眼但白髪但青。得失乘除适相补，勿取谗人畀豺虎。
去年弦歌程水滨，甑中生尘范史云。今年讲学鹅城里，关西孔子杨伯起。昔人论士观心期，时人论士看目皮。只知黄鹞矜嘴爪，不识驺虞避生草。
去去寛乡托此踪，闹中无地顿衰翁。未诛绮语犹轻典，更赐罗浮有底功。虾菜贱时皆丙穴，茅柴美处即郫筒。着鞭要及春前到，趁赋梅花庾岭东。
卢橘杨梅乃尔甜，肯容迁谪到眉尖。因行采药非无得，取足看山未害廉。辨谤若为家一喙，著书不直字三缣。老师补处吾何敢，政为宗风不敢谦。
世情不到海边村，载酒时来饷子云。便欲醉中藏潦倒，已将度外置纷纭。细思扰扰胶胶事，政坐奇奇怪怪文。唤取邻翁传杓饮，渐令安习故将军。
西州消息到南州，骨肉无他岁有秋。骥子解吟青玉案，木兰堪战黑山头。即时旅思春冰坼，昨夜灯花黍穗抽。从此归田应坐享，故山已为理菟裘。
楚人季布以勇显，鲁国朱家用侠闻。驰马弯弓臣好武，吹毛洗垢吏深文。王孙此日谁漂母，卿子前时号冠军。满引一杯齐物论，白衣苍狗听浮云。
林中晏坐老沙门，岂愿临年触垢氛。正恐先生不得饱，欲令后死与斯文。近逃台鼎居东洛，闻道衣冠满北军。须信此涂天一握，人间漫说有孤云。
耕田佩印两徒然，忆相平津只去年。怪底功名称地狱，谁将官府到天仙。是非已付渔樵判，疑信难凭党与传。杯酌岂能通大道，床头当得酒如泉。
又种罗浮一熟田，江阳未得返耕廛。书来似见眉间印，别后新增鬓上年。下泽有车人误矣，上林无报雁徒然。越巫鸡卜闻之久，为问行藏若个边。
度外归期未要论，故山石笋自高蹲。他时名誉牛心炙，晚岁穷空犊鼻裈。君有诗书兼画绝，我无德爵但年尊。音尘不继应相悉，万事而今付默存。
凭谁举此问瞿昙，已筑虚空作小庵。不但燕闲充泛宅，亦堪来往寄浮骖。江湖有理吾将老，鱼鸟无心客自惭。非复云安忧斗水，床头垂手得清甘。
老去生涯白木镵，脱逢艰食更何堪。春深野色忧年恶，夜半檐声觉雨甘。睡外莫听泥活活，想中已睹麦含含。明朝竹径添幽事，玉版堂头作小参。
武陵仓卒记他时，我独南翔子北飞。覰过几多归后事，相看仍是别时衣。匪躬老矣惟心在，便腹依然但髪稀。尚有苦吟三十载，与君同饱蜀山薇。
信断常怀信断忧，得书还有得书愁。未应宿业都相似，总为饶声不肯休。见说胸中养云梦，莫将皮里贮阳秋。而翁有道知兴废，不患无词诣播州。
此生正坐不知天，岂有豨苓解引年。但觉转喉都是讳，就令揺尾有谁怜。腰金已付儿曹佩，心印还当我辈传。他日乘车来问道，苇间相顾共攀缘。
当年无奈气狂何，醉檄涪翁弃短蓑。晚落炎州磨岁月，欲从诸蜑丐烟波。与君共作长江礧，况我能为南海歌。身世即今良可见，不应老子尚婆娑。
山前腊雪想纷纷，风到南讹尽处村。瓮面不容存酒子，床头几欲爨桐孙。园林呼舞知衰怯，窗户奔驰觉眩昏。咫尺潮阳五袴国，可能分我一襦温。
居今行古任定祖，底事迁延亦未归。我坐力田伤地脉，君缘捜句漏天机。故都回首三寒食，新岁经心两湿衣。学道一生凡几化，不因到此始知非。
杨梅溪上柳初黄，荆竹冈头日正长。独木小舟轻似纸，一尊促席稳于床。树从坡去无人识，水出山来带药香。应有居民解秦语，为言昭代好还乡。
一出湟关五见梅，愚忠几欲伴黄埃。弟兄手足穷孤竹，母子肝肠泣老莱。好语忽从天上落，行人直向海边回。此生报国无他事，力穑供输莫待催。
地入长沙莫叹卑，竹萌径尺旧相知。九重才复金门籍，万里先参玉版师。契阔累年真负口，裵徊弥月未妨脾。渭川风味那能对，中有离骚九辨辞。
未许幽人晓梦长，朝朝亲炷佛前香。有诗为爱袁家渴，无病缘抄陆氏方。身杂蜑中谁是我，食除蜿外总随乡。白沙翠竹门前路，疑出西郊向草堂。
细细敲门细细应，老翁方曲昼眠肱。鱼陂旧种千头鲙，桑径新窠十亩缯。菜足尚堪分地主，米余翻欲供邻僧。平生雅有乘桴兴，咫尺沧溟去未能。
人言盩厔似江湖，莫对丞哉叹负余。别后耳根无正始，向来纸尾得黄初。可怜鬼谷纵横口，今读神溪缥白书。臣朔许长钱许少，何当天子念公车。
南来不觉两秋砧，览照惊呼雪满簪。平日不堪文馆冷，暮年更赋武溪深。敢缘三已有愠色，自笑一生能苦心。安得袁丝随里闬，闘鸡走狗任浮沉。
八千岐路愁何补，四十光阴老亦宜。此去只堪犀首饮，向来都是虎头痴。逢时有道其如命，得意无言所恨迟。诗债即今浑倚阁，新篇惟有莫相疑。
便当权阁太常斋，药灶于傍手自煨。须信子鱼藏妙理，坐令母蟹愧几才。刀头定向何时得，剑脊频将好意来。老去少陵虽病肺，尚堪持此荐寒醅。
世中贫富两浮云，已著居陶比在陈。就使真能去穷鬼，自量无以致钱神。柳车作别非吾意，竹马论交只汝亲。前此半痴今五十，欲将知命付何人。
望君挹取裒然首，为我迂回长者车。璧玉已闻归间道，足音那复念逃虚。卑微官职缘亲屈，眊矂情怀赖酒除。政使登名似韩子，十年曾不补遗余。
倒拔孤舟入瘴烟，归来百斛泻丰年。炊香未数神江白，酿滑偏宜佛迹泉。饱去定知频梦与，醉中何至便妨禅。凭君为比长安米，看直公车牍几千。
旧友年来略散亡，新收郑子亦遑遑。岁云暮矣无双雁，我所思兮在五羊。狱吏事权先自贵，书生踪迹况能狂。风流人物今余几，可忍群儿复谤伤。
经旬不见小匡庐，忽尔相逢喜欲呼。自入秋来更韶润，却从瘦里带敷腴。人间信有伤心碧，坐上那无满眼沽。可是清晖解娱客，能令肠断到愚儒。
西溪霜后更沉涵，溪上愁人雪半簪。市散争归桥纳纳，橹揺不进水潭潭。利倾小海鱼盐集，味入他村酒茗甘。百里源流千里势，惠州城下有江南。
唐安千指录琵琶，故事犹闻蜀叟夸。樽酒何人陪北海，练裙今日见西华。子归未得频芳草，我老无成学种爪。万里相逢俱白首，班荆长语夕阳斜。
老楚能令畏垒丰，此身翻累越人穷。至今无奈曾孙稼，几度虚占少女风。兹事会须星有好，他时曾厌雨其蒙。山中赖有茱粮足，不向诸侯托寓公。
别公归去养天和，见说清朝士已多。裙舍登门何处曳，顶缘受记昔曾摩。几时傅说重调鼎，去岁成汤已解罗。会引鉴湖为故事，要从英主乞三峨。
皂河经雨水微沙，船帖台根日未斜。三径就荒悲白土，一樽相属对黄花。已将远眺收平楚，更遣清言到永嘉。要见仙翁头似漆，请看醉后落乌纱。
旧交零落半存亡，晚岁荆州得两唐。临别眼中无小谢，再来天外有他杨。预行后日诛茅地，要近先生避世墙。会与幽人数晨夕，何能结客少年场。
闲把流年指上轮，朝来七十五回春。一杯愿荐乔松寿，四海方依社稷臣。血气未嫌辛菜冷，颜容犹称彩幡新。清诗小字传观处，满座惊呼觉有神。
更把余年著酒浇，莫谈前事废灯挑。地缘有语封还止，印为无功铸复销。赖是诗书能却瘴，到今魂梦亦闻潮。头西归去君休怪，尾段无多不奈焦。
忍能挥泪读丰碑，平昔修为我自知。一日不斋无此理，五行并下记他时。肯教灵运先成佛，未信王家敢誉儿。耆旧即今零落尽，鹤归空叹冢累累。
白头重踏软红尘，独立鹓行觉异伦。往事已空谁叙旧，好诗乍见且尝新。细思寂寂门罗雀，犹胜累累冢卧麟。力请宫祠知意否，渐谋归老锦江滨。
树欲静兮风不止，子欲飬兮亲不待。归飞反哺八九子，我曾不如毕逋尾。树欲静兮风不休，子欲飬兮亲不留。旦自梅兮暮至棘，当年饲我如鸤鸠。
炭寒火冷灯微明，虗檐泻雨如倾瓶。酒酣耳热身体轻，抚膺大吼黄钟声。怒目直视如流星，拔剑击柱傍人惊。丈夫宁可五鼎烹，安得容此呑舟鲸。
细藤簟展波纹绿，瓦枕竹床殊不俗。白日寥寥午眠熟，起来更觉精神足。万缘寂静数瓯茶，千偈消磨碁一局。此间真味有余清，未羡纷纷厌粱肉。
三尺光芒燿霜雪，长安使气为任侠。间对要离壮涙垂，醉叱荆轲怒眦裂。天下承平猛士闲，夜半无人自弹铗。会须东海斩长鲸，归来倒沥腥臊血。
黎城酒贵如金汁，解尽寒衣方一吸。狱曹参军到骨穷，簿书吻燥何由湿。夜来细雨落檐花，对客惟有尝春茶。明朝踏月趁早衙，免使路中逢曲车。
崔令饮酒五七斗，崔令唱辞一千首。时时浪饮辄高歌，利锁名缰总无有。人称崔令为颠狂，我知崔令非颠狂。承流宣化有余方，高歌浪醉也何妨。
雨余热喘殊喊呀，坐翻故纸腰足麻。铺陈枕簟骞青纱，倒床不复知横斜。梦魂飞扬远还家，故人见我一笑哗。须臾睡觉衙鼓挝，墙头瞑雀声槎槎。
巴江滟滟巴山空，十里五里蕉花红。少年锐意立功业，破烟一棹轻如风。却思三岁相欢聚，说剑论诗轻李杜。平生不作女儿悲，今日为君重回顾。
温泉宫里行人宿，温泉池上行人浴。人自多情感盛衰，泉固无心任荣辱。细路蟠蟠入疏竹，万年秦山皆在目。吾皇高拱九重深，一株松萝为谁绿。
使君来分铜虎符，哺飬百姓如哺雏。设弧在旦人奔走，举首争为使君寿。但愿使君如乃翁，福德种种皆圆融。官至大中年九十，诸郎鸣玉左右立。
左绵城北长安道，马足翻翻人自老。越王高楼藏道边，道上行人不迷到。楼前西日堕江红，一见如逢邻舍翁。向来何处识面目，应在少陵诗句中。
年年官职如冰様，只有登临作酬赏。好山一一如佳客，令人欲作倾家酿。昨日西楼吊王孙，今日东津悲逐臣。江边胜事略寻遍，不见海棕高入云。
上方细路蟠如绾，下有晴川平似坂。近水远山皆可人，跃踊来供搜句眼。小池中有江湖春，孤洲便可呼白萍。团团倚槛看清澈，不敢洗耳山僧嗔。
桃花能红李能白，春深无处无颜色。不应尚有数枝梅，可是东君苦留客。向来开处当严冬，桃李未在交游中。即今已是丈人行，勿与年少争春风。
去年山中无黍稷，只有𦺥根并橡实。𦺥根作面如食蜜，橡实炊饭如剥栗。东家有钱食橡实，西家无钱惟食𦺥。今年𦺥尽橡实贵，山中人作寒蝉枯。
高才乃尔信虚名，句法时来就考评。投社得君真恶客，専门知我有先生。文章已逼三都赋，行辈犹推四海兄。细看刘侯诗自好，不应便伏老弥明。
千金骏骨买虚名，骥老通衢价未评。逐去定知穷不死，向来元以句为生。东风又见莺朋友，北信难凭雁弟兄。欲寄此怀惟有月，天涯分与故人明。
云霄才业逝川东，学易年龄一梦中。春殿昔抽蟾桂绿，夜台今陨幕莲红。残章断槀尘埃满，别院疏帘笑语空。千古龟山原口墓，暝烟萧索白杨风。
文章泮水动英游，玉殿腾名十四秋。莲幕未平台省志，薤歌潜引古原愁。青云气义千金薄，绿绶恩纶一命休。科第不穷余训在，鳯毛森秀绍箕裘。
诏书频促马头东，更为边民缚狡童。三箭不烦仁贵手，七擒自得武侯功。枭鶵已去古巢冷，狼子不归秋穴空。何用声名达朝听，恐妨辟谷伴乔松。
名字虽云系列曹，儒风门户只萧骚。头颅自揣宜藏拙，指目何妨笑养高。本以食贫来仰禄，岂于王事更辞劳。老来精力堪惊叹，一纸文书辄数遭。
沙际春光又是归，亭前景物故应奇。绿杨雅与清江称，残雪偏于碧嶂宜。流水无凭何处去，东风有准不吾欺。芳菲栏槛无穷兴，消得新愁入鬓丝。
家在岷峨饱荔枝，十年游宦但神驰。侧生流咏今千载，入贡称珍彼一时。定自不将凡果比，如何偏与瘴烟宜。白头莫作江南客，辜负山中故友期。
洞中于世本无求，一落人间几见秋。和月看时迷濯濯，隔云听处认呦呦。未容鹤客矜风韵，应许猿翁作品流。莫把奇毛惊俗眼，恐妨归去旧山幽。
论兵作赋两匆匆，人事光阴转首空。五夜梦飞山色里，一年秋在雨声中。扬州骑鹤非无意，上蔡牵黄信此穷。幸有林泉未归去，欲将清兴问征鸿。
悠悠功业老堪怜，旧事凭谁可共论。直欲酒中赊快乐，尚能花里觅寒温。诗书误我成何事，岁月侵人不见痕。汾水年年秋雁到，庾郎何处不销魂。
眼底春愁恼杀侬，扬州往事旋成空。风流只合称狂客，衰飒何堪作病翁。水国春深梅子雨，江天日暮鲤鱼风。何时执手同樽酒，收拾清欢笑语中。
满眼芜菁断送春，多情饶病两关身。只知老去人心改，不觉愁来酒盏频。霜鹘空拳知有命，溟鱼竭水恐伤神。丈夫出处端无据，犹欲辞家再入秦。
三年泮水振洙风，俯接诸生屡改容。岭雾因时难隐豹，岩云有便得从龙。久钦才调无双手，今喜声名达九重。拂袖汉阳休更问，丈夫事业出心胸。
吴头楚尾秀山川，一分才华占得全。和气暖敷冬有日，清风寒压瘴无烟。分麾共领南门钥，簪笔终归北阙天。寄语江阳夷落道，安排春织待新编。
可曾为客到江阳，塞上萧条断旅肠。歌动竹枝终日楚，笛吹梅弄数声羌。仰天太息偷衔愤，被髪惊呼不为狂。校尉自能青白眼，肯教牛尾一般黄。
九曲昆渠换碧流，挺生英主间千秋。讴歌万国才归禹，损益三年便继周。南亩暗侵山色尽，西陲展到海边休。不知谁是乘槎客，为采蟠桃荐冕旒。
叠茅重苇一堂新，设榻聊安簿领身。落枕不知莺树晓，污书长苦燕泥春。狱官何预青苗事，野意新便白葛巾。能向此间时得趣，何须分外拜车尘。
城中未省有春光，城外榆槐已半黄。山好更宜余积雪，水生看欲倒垂杨。莺边日暖如人语，草际风来作药香。疑此江头有佳句，为君寻取却茫茫。
一剑纵横敌万夫，少年功业负雄图。时平不佩将军印，任重来分刺史符。膝上细弦调雅操，塞前蛮栅长平芜。自惭子美诗才少，难咏花卿绝世无。
仕宦方夸四十强，江山那复恋苍茫。征鞍过我横春色，别酒斟君釂野芳。青史功名时执手，红尘岐路一愁肠。神锥可是藏锋物，要使儿曹看脱囊。
湖容秋色磨青铜，夕阳沙白光蒙蒙。翩翻欲下更呕轧，十十五五依芦丛。西兴未归愁欲老，日暮无云天似扫。一声风笛忽惊飞，羲之书空作行草。
东风忽作羊角转，坐看波面纤罗卷。日脚明边白岛横，江势吞空客帆远。倚栏心绪风丝乱，苍茫初见疑凫雁。渐觉危樯隐映来，此时增损凭诗眼。
宿雨初收山气重，炊烟日影林光动。蚕市渐休人已稀，市桥官柳金丝弄。隔谿谁家花满畦，滑唇黄鸟春风啼。酒旗漠漠望可见，知在柘冈村路西。
泼墨云浓归鸟灭，魂清忽作江天雪。一川秀发浩零乱，万树无声寒妥帖。孤舟卧听打窗扉，起看宵晴月正晖。忽惊尽卷青山去，更觉重携春色归。
橘香浦浦青黄出，维舟日暮柴荆侧。涌波好月如佳人，矜夸似弄婵娟色。夜深河汉正无云，风高掠水白纷纷。五更何处吹画角，披衣起看低金盆。
岳麓轩窗方在目，云生忽收图画轴。软风为作白头波，倒帆断岸渔村宿。灯火荻丛营夜炊，波心应作出鱼儿。绝怜清境平生事，蓬漏孤吟晓不知。
十年车马黄尘路，岁晚客心纷万绪。猛省一声何处钟，寺在烟村最深处。隔谿修竹露人家，扁舟欲唤无人渡。紫藤瘦倚背西风，归僧自入烟萝去。
碧苇萧萧风淅沥，村巷沙光泼残日。隔篱炊黍香浮浮，对门登网银戢戢。刺舟渐近桃花店，破鼻香来觉醇酽。举篮就侬博一醉，卧看江山红绿眩。
水落阴湖洲渚生，风折败荷枯苇茎。白沙凿凿墨云重，熟视满空翻玉英。湖边两雁谁教汝，稳卧自多高世情。惠崇逸想巧图画，定应爱汝梦漏清。
一鸥低飞落平湖，一鸥惊顾行烱如。红衣脱尽莲蓬绿，翠盖凋残荷柄枯。更有数蓬癯已老，无人折之欲倾倒。陌上残红空自好，为谁点缀湖边草。
溪边两鸭自夫妇，生而能言似相语。妇先浮波喜转顾，夫欲随之竟先去。水际清苹各占丛，风撼荷花已退红。不见清香云锦段，空余霜叶伴枯蓬。
何处軥辀叫云木，植杖松间逢白足。一牛鸣地两禅丛，窗户青红照林麓。江寒云怒相摹胡，雪意欲作先停蓄。连空推下翻玉英，想见轩渠笑捧腹。
李侯何以悦其亲，戏著彩衣觅梨枣。闲骑竹马画堂前，慈颜一笑自忘老。毛义捧檄难忘客，茆容杀鸡终得道。爱公纯孝配古人，甚欲卜邻安井灶。
湘中乐哉山水国，道人归去正秋色。拭目重看云盖云，搓手新尝橘洲橘。湘西幽居多故人，松下相逢应倚策。开轩万顷鸭头青，睡起一声风月箔。
希夷先生海门住，久不见之想眉宇。梦中相见荔枝村，觉来一枕芭蕉雨。行藏顾影应自笑，世事吞声不容数。从欲若士为远游，莫作云中隐身去。
千本苍杉俱合抱，夕阴相映寒蝉噪。残僧独归清入昼，秋色满庭浓可扫。霜钟初歇月未生，但觉篝灯一点明。阶除环珮走流水，楼阁诵经童子声。
和气津津出眉宇，平生快活随缘住。忆昨思山林下来，如今却向城中去。燕子初飞帘幕风，海棠睡重清明雨。重唱龙山诸佛机，红尘动处云成缕。
去年岁饥民减口，晨无炊烟闲甑缶。面余菜色短气中，经营有钱易升斗。抱孙买锄今岁丰，黄云𥝧䅉村村同。东林鼓声是谁致，聪明慈惠陇西公。
吏奸今古同一律，迩来间见复层出。一邑雀息行镜中，公则生明无别术。放衙下帘调索弦，来禽青李浴清泉。吾侪呈押日课办，亦作岸巾相对眠。
我年政如牧民术，败群者去羊蕃息。向来盗窃如有盟，飞蹑垣墙度窗隙。下车夜户民不闭，终夕四邻无犬吠。一懽醉倒不须归，以塼支头路傍睡。
争歌来为民父母，百里民心始安堵。外台选才第荐之，何必知贤夺而去。当持马足卧车辙，报汝百年终有别。蹄涔不着横海鲸，簿书那容万人杰。
北去忧如会渑口，危甚相如跪瓦缶。南归喜胜脱鸿门，那恤范增撞玉斗。筠谿野寺邻新丰，亦与丛林鱼鼓同。悬知他日君念我，定作少陵寻赞公。
脱梏宁知缚禅律，但欲闭门长不出。死祸平生九蹈之，痛恨防身苦无术。此言了如意在弦，此心烱如月临泉。山中乐可骄稚世，一榻暑风清昼眠。
平生心怀济时术，百未一施空叹息。庭闲昼永僧至门，心回酒醒月窥隙。东方先生语开闭，投骨心知致群吠。千金珠在九重渊，傥能得之必龙睡。
飘零乳儿失慈母，来归家山在阿堵。瘴疴烝洗百念空，但有诗情磨未去。虚名实祸车覆辙，道乡端与人间别。膝穿木榻五十年，君看此翁亦雄杰。
五湖东归风转柂，柔橹声中飞鸟过。开蓬不信是庐山，忽惊落瀑从空堕。道人个中三十秋，那知今始载归舟。白藕池边月初吐，应对邻房说旧游。
忠子壁观永皇暇，移居自提双不借。借车祭灶非我事，可听夜舂响西舍。人言渠侬大类我，试手作诗便声价。我词勿学郊岛寒，谪仙笔端能造化。
行尽崇冈与峻岭，今朝又入缘云径。世尘已觉蜕埃轻，道心遂作𬊈鸡净。小轩容膝俯千里，磨钱作镜江山映。平生林壑竟成癖，南来独觉兹游胜。
水西南台底气象，绿疏青琐湘江上。门人俯槛看诸方，笑声散落千岩响。巴音衲子夜椎门，要识汾阳五世孙。问渠何所见而去，峰高难宿孤飞云。
千年像教唐朝寺，雪后新年晴复阴。残僧无事春又至，游客不来山自深。长廊扫叶望空翠，小阁卷经横水沉。三生白业有言说，一念净心无古今。
屋除有路入深壑，曳履翛然独往还。播谷风光寒日近，摘茶时节乱山间。花枝重少人甘老，燕子空忙春自闲。归晚断桥逢野水，更能揎手弄潺颜。
深林忽见兰芽茁，不谓无人亦自贤。数叶横风作纤瘦，双花含雪吐明鲜。照人秀色虽堪画，入骨真香不可传。今日东君应择婿，谁家兄弟鬬清妍。
怀袖功名手未探，乱头睡美厌朝参。笔端五色藻万象，胸次大千供剧谈。山寺寻僧宿风雨，水轩见月出东南。题诗满壁龙蛇动，盛事他年说草庵。
灯下文章已倦看，欲凭诗苦洗辛酸。世途忽起风波易，富贵不忘贫贱难。桃坞路迷安石冢，桐川水落子陵滩。卧闻屐响东廊静，催粥华鲸吼夜残。
梦冷寒庭半夜雨，幽欣临晓一番晴。柳娇困顿欲眠去，禽作清圆唤起声。曳履点残山寺静，开经拾得纸窗明。去年今日岐亭路，吹鬓尘埃趼足行。
独自来游微雨后，道人乞食及清晨。应门童子能迎客，满地榆钱欲买春。花醉发狂风日酽，柳眠唤起语音真。政当借榻酬无事，熟鼾从教聒四邻。
龙乡戒晓月空斜，唤起清圆响络车。烧笋饷田村窕窈，拾薪煮茧语喧哗。美忻崖蜜尝新果，香识山樊称意花。归去路迷光已夕，浸门春水一池蛙。
梦暖不知窗雾白，眼寒初爱縠罗轻。欣闻明日一龚至，想见随轩二李行。夜雨晓晴寒食近，水流花发子规声。披襟散坐青林下，依约斜川万古情。
熟路沿溪过石桥，扫除秋晚净迢迢。幽寻忽见兰芽茁，小立仍逢柿叶飘。扑摝水飞双去鸟，𤤮珑山响一声樵。归来半掩残经在，燕寝香凝碧未消。
草树分明天远大，酒阑登赏更从容。眼寒数点雁横雨，耳热一窗风度松。光滑纸开秋色阔，淋漓墨泼暮烟浓。欲倾蛟室琼词句，试借温江卓笔峰。
诸方游遍浑如梦，古寺归来独掩扃。无复诗篇云锦段，但余心境木蛇形。高秋霜叶鱼腮赤，落日远山螺髻青。步尽松阴忽回首，绿萝疏处见谿亭。
万锻炉中百怨门，哲人虽往典刑存。扫除临济实头谤，称赏黄龙的骨孙。梦泽於菟三口视，丹山雏凤九苞文。还乡妙曲谁能听，一笛波心两岸闻。
驹儿堕地已汗血，毛骨萧森落眼中。今见马群方弄影，会看雷电疾追风。媒龙何止十倍价，凡马终当一洗空。我是道林能赏骏，识君语妙到无同。
门巷榆钱叠紫苔，十年心事首重回。暑风院落书籖响，烟雨江村画牒开。瓦枕藤床初破睡，蔗浆冰椀欲生埃。风檐独立看遗照，忽有溪僧犯犬来。
碧缕横斜试水沉，红腮甘冷嚼来禽。含风广殿闻棋响，转日回廊暗柳阴。强撚冰纨余睡色，倦凭棐几适闲心。攀翻涴衲黄尘事，过眼云踪不可寻。
偏地知谁柳际门，消闲自扫竹西轩。井花晓汲闻余滴，篆烧风摧觅旧痕。梦境消磨惊岁月，道乡仿佛见藩垣。宝书半折山房寂，卧听娇莺说怨恩。
黑甜谁欲当闲味，此枕令人稳称心。风骨子猷居处竹，典刑元亮醉时琴。宜笼雾鬓清圆语，听学朱弦发越音。不用制囊裁古锦，春寒长搭闹花衾。
博山沉水觉尘埃，旋斫凌云绿玉材。自拭锦䙀含泪粉，要焚银叶返魂梅。意消未掩黄庭卷，火冷空余白雪灰。应把熏衣闭深阁，流苏想见画屏开。
夏窗午睡谁呼觉，院静惟闻绕砌泉。梦里绪言犹可记，壁间遗像尚依然。衬珠定使拳披见，坐榻当令膝处穿。塔在层峰衰眼力，何时同汝扫颓塼。
十年不扫先师塔，闻有双桐护石根。多宝佛应分半座，主林神对现前身。诗成坐对南州祖，写寄山中玉涧因。他日就阴当缚屋，岁时香火愿为邻。
好天凉夕病衰余，散步中庭瘦策扶。禅客相逢宿山寺，玉轮同看上云衢。十分归思悬江国，一半秋光入鬓须。草露湿衣香雾重，更将毛骨洗冰壶。
先甲志大性重迟，是中可筑平生基。心期功名定不赦，未识所与游从谁。渊才人间汗血骥，德修天上麒麟儿。知君怀中有卿相，探手但未忙取之。
征夫应为指柴扉，湖水当门可濯衣。飞鸟已知今日倦，旧邻那悟昔人非。山情已作𬊈鸡净，世味真如嚼蜡微。遥想夜航无管束，棹歌应载月明归。
紫盖峰头楼阁生，朱灵洞口水云晴。盘空路作惊蛇去，落日人如冻蚁行。重郭老师今健否，藏年珍木但闻名。定应自扫岩边石，时发披云啸月声。
首夏年芳尚可寻，兴来芒履恣登临。回头故国烟波阔，分袂幽人岁月深。落日杜鹃山馆静，薫风芳草柳塘阴。知君宴坐忘机地，谩寄新诗话此心。
年少辞师作远游，人言虎穴不生彪。家声自古能名世，气宇如今已食牛。夺得我机方肯住，从教棒打不回头。云山万叠翛然去，江汉无风一叶舟。
丈夫气自磨牛斗，正似丰城狱屋刀。富贵岂终凭铁砚，功名先看掷霜毫。芦鞭未称迎风帽，紫绶从来赛绿袍。杖策军门君记取，祖宗汉室旧勋劳。
高节长身老不枯，平生风骨自清癯。爱君修竹为尊者，却笑寒松作大夫。不见同行木上座，空余听法石为徒。戏将秋色供斋钵，抹月披云得饱无。
气与秋容一倍清，出尘风骨自天成。逢僧论性人皆说，指佛高谈母亦惊。已觉君家钟善庆，从来我法付豪英。他年勘遍诸方老，古寺编蒲更道情。
小轩明快照岩阿，得道幽人喜气多。但视世间如水镜，方知梦境有山河。佳眠不碍林光入，清坐何妨夜月过。我亦思归老丘壑，结邻西崦肯容么。
东山重到读题名，胜践清游此合并。雾雨开晴秋满眼，暮云欲合句先成。走禅璧月寒林静，来客兰丛玉树清。我老吐词如朽木，蒸成芝菌报升平。
折脚铛寻稳处安，对君此夕久盟寒。狐裘不合须羊袖，药簏何妨缺夜干。秋垄此时驱健犊，道山何日跨归鸾。仙𬬻只隔数邱耳，上水船方厄濑湍。
堂前丛玉知谁种，丛下高人自扫除。未论击声回顾眄，先欣秀色上眉须。随宜万偈风宣说，顿现千身月写摹。就地对谁曾画餠，当年馋水救饥无。
以身为舌毗尼藏，俨此空斋镜面清。蝉蜕尘埃轩盖集，蝶成魂梦篆烟轻。芦图世界分遗境，玉麈天花委落英。钵在道山归去好，摩挲风驭笑平生。
午窗石碾哀怨语，活火银瓶暗浪翻。射眼色随云脚乱，上眉甘作乳花繁。味香已觉臣双井，声价从来友壑源。却忆高人不同试，暮山空翠共无言。
海棠雨过尚娇春，袖手来寻林下人。未话柳条堪结纽，且欣梅子可尝新。孤踪衮衮风中絮，万事纷纷梦里尘。他日别山重会面，定知谈笑绝鲜陈。
日暮荒城倚瘦藤，江南春思倍添增。那知淮水黄尘路，忽见庐山绿髪僧。乞食久辞烟际寺，连床今对夜深灯。明年我亦寻君去，同陟天池最上层。
故乡乃有此丛林，下板何妨著寂音。永与世遗他日志，尚嫌山浅暮年心。冻云未放僧窗晓，折竹方知夜雪深。琢句自应清似玉，更宜坡字硬黄临。
岁晚山深过客稀，一灯清坐夜同谁。滴阶寒响雪消后，通火活红灰陷时。敛目旧游真可数，盖棺前事尚难知。古今不隔诸缘净，画出岩中道者诗。
祇今冢木上云雨，想见音容无恙时。竟作怀归恋云舍，空余泪眼看风枝。功名未洗终天恨，岁月难忘罔极悲。已觉夜林无触鹿，但看几砚出灵芝。
解知无竹令人俗，日报平安候起居。所以此君揖冰雪，长吟余翠满衣裾。瘦行清坐搜诗处，雨叶风枝解箨初。试作小轩聊寄傲，爱君生计未为疏。
机锋不减矮师叔，闻说丛林最饱参。无暇对人收冷涕，却能为我出寒岩。春江柔橹何时听，夜雨山房且对谈。掣电一懽端可贵，此生俱是再眠蚕。
丛林争致致不得，茧足径来寻俨师。幽境自能情外见，高怀独出世间痴。清晨倚槛临黄卷，五月乱山闻子规。夙习尚嗟消未尽，壁间时录和陶诗。
闻说高怀照雪霜，道容一见自清凉。今随生死晦心月，空使湖山蔼德香。故纸不堪看竹笼，凝尘那忍拂绳床。安门弟子真持远，独为斯人未始亡。
银髪齐眉衲半肩，相逢古寺独欣然。自云出岭三千里，人见空余四十年。拟欲就君求此术，预忧临食必流涎。何如万事随缘过，饥即须餐困即眠。
独木江头缆客船，暮江秋色两依然。落霞片段红绷水，危岫参差碧挂天。名利到头成底事，田园归得是何年。峥嵘壮志消磨尽，满目西风只自怜。
踪迹漂流不系船，旧游曾到意茫然。玉笙哀怨初凉夜，秋月婵娟落木天。往事已嗟如昨梦，壮怀无复似当年。𬬻峰当眼空相向，因念区区想见怜。
道人要我煮温山，似识相如病里颜。金鼎浪翻螃蟹眼，玉瓯绞刷鹧鸪斑。津津白乳冲眉上，拂拂清风产腋间。唤起晴窗春书梦，绝怜佳味少人攀。
夜晴风细月华清，绕寺霜筠雪竹声。锡响僧归帝青宝，梦香人宿水沉城。古今不隔尘都尽，心境俱忘镜对明。枕臂晓猿三叫绝，小窗灯暗读残经。
冲虎曾经落照村，千峰盘尽始登门。惯闻跛脚阿师法，喜见横行道者孙。爱客精神清入画，游方踪迹夜重论。杖藜又入层云去，知有安公旧隐存。
千峰万峰自云雨，一宿两宿心颓然。不知人间岁云暮，但觉涧风吹夜泉。地炉火焰水正泣，篝灯委昏僧未眠。古人去我不甚远，何必想像临遗编。
承英连璧光照坐，更著阿隆如鼎安。老兵先驰启关钥，西山奔走登栏干。刘郎端默自凝远，蔡侯奋髯牙齿寒。但余衰老百无用，搜句倚栏方细看。
瓶盂又复寄西州，弥勒同龛古寺幽。睡起忽残三月夏，朝来拾得一帘秋。浮云世事慵料理，断梗闲踪任去留。投老山林多胜槩，杖藜何日复同游。
风定晴云欲堕崩，林梢楼阁旋添增。一生高世清闲侣，千尺当门紫翠层。对客不妨拴坏衲，倦禅时作靠枯藤。暮年古格丛林在，重拨尘龛大智灯。
三世如来尊顶法，覆藏深密碧螺寒。通身是眼自不见，擘面出头窥更难。四义仅能分肉髻，八还终恐隔花冠。争如劈佛丹霞手，掲露从教觌体看。
随分丛林古格存，龙安真是泐潭孙。独持一节无求世，勘破诸方不出门。石虎已忘蹲草见，木蛇久灭住山痕。遥知百事俱衰落，尚有工夫虱自扪。
无尽龙安两勍敌，大梅庞老是同参。近闻赤壁同登赏，想见清风助笑谈。已作泛舟游夏口，又成横锡过江南。归来万壑松声在，依旧闲云没草庵。
朅来幕阜峰前寺，弥勒同龛两见秋。今日他山生远念，何年此地复重游。主人有道忘欣厌，闲客无求任去留。索纸题诗聊赠别，更哦江海一沙鸥。
春掠湓江绿染眸，多情还解向东流。故应夜梦清苍胜，欲趁春光烂熳游。饱学尚嗟心未死，痛吟已觉鬓先秋。何当一棹华亭上，闲唱波寒月满舟。
寻常轻别尚消魂，何况交情过弟昆。孰谓此身闲日月，自惭疏迹信乾坤。泠泠小雨江边路，薄薄浮烟竹外村。回首旧游方契阔，孤舟何处宿黄昏。
风流前辈已成尘，笔迹犹为世所珍。促膝猛观惊盛事，临风长想见斯人。气生伟逸龙蛇动，秀发精神点画新。破箧尚能多此物，且欣汪子未全贫。
三年三过龙安寺，亹亹清谈解逼人。顾我偷闲久无侣，与君数面自成亲。转头忽作幽冥隔，弹指空惊梦寐新。病眼看秋欲凄眩，攀翻投老一伤神。
风叶鸣廊夜色晴，隔云微月稍分明。下帘徒怯衣裳薄，拂榻空惊枕簟清。病眼得秋还少睡，壮心于世尚多情。何时却作庐山去，渡水穿云取次行。
我昔车轮翠里行，只今怀想似前生。那知古寺僧窗下，偶见高人眼倍明。秋月半钩留客意，冻云千顷欲归情。杖藜笑出千峰去，添得苍崖响答声。
溪雨初收岸草微，柳丝堪入绿罗机。望中情远恨烟树，何处暖多嫌衲衣。却信真人还有梦，岂关禅子未忘机。春风痛与传消息，教忆旧山新翠归。
高人秀句入幽微，濯出秦川锦一机。剪制未为春步幛，暗投先作夜行衣。语尊九鼎真难荷，意的千钧善发机。早晚杖藜松下见，应疑刘远谷中归。
灵根闻是花中瑞，可怜亦肯乘春开。色深卷肉浅巴锦，香浓入骨生秦梅。也知秀丽不群品，最宜阴洁幽庭栽。落英红叶不忍扫，从教狼藉蒙苍苔。
平生风骨秀琳琅，水镜胸怀未易量。声利光中忙趣少，烟霞影里淡心长。云泉隐德无情动，猿鸟侵身不乱行。他日定归当卜筑，青藜紫蕨壮诗肠。
虬髭铁面鹤精神，水鉴心胸不受尘。吹耳松风靠藜杖，敞衣山月岸纶巾。虎头猿臂成何事，道骨方瞳亦可人。他日西湖如过我，饮君一味武林春。
何处高人云路迷，相逢忽荐目前机。偶逢菜叶随流水，知有茅茨在翠微。琐碎夜谈皆可听，烟霏秋岭欲同归。翛然又向诸方去，无数山供玉麈挥。
欲去未成还执手，西风疏雨晚丝丝。暗惊岁月行飘忽，那更人生苦别离。君已到心工笔语，我今归计老茆茨。冷斋后夜谁同宿，莫向灯前读此诗。
密林病叶强翻红，已觉清秋夜气浓。懒复小窗邀独秀，却应归梦挂双峰。水分淮甸当悬席，路绕匡山可振筇。若见虎溪谿上月，为言相忆作衰容。
禹穴朝来散晚参，一程随便达云岩。南山任把浮云蔽，西岭犹将落日衔。幽径野花开旧菊，石床楸子下高杉。投宵夜永寒无寐，良忆真僧衣不蚕。
二休书壁诗争妙，促席吟时愧不同。豪句大鲸秋驾浪，俊才细马晓追风。支筇放荡千峰里，万事收藏一笑中。约我清溪老莲社，茅茨相映小桥东。
轻帆已有渡江期，高会清游惜此时。水阁飏烟晴试茗，雪窗剪烛夜论诗。冲寒远雁来横浦，弄色新梅半糁枝。林下自知无一事，亦应风月动关思。
沧溟曾见化微尘，花发桃源几度春。俗眼莫轻狂道士，此身应是谪仙人。清弹一曲悲风远，绝唱千章白雪新。异日三茅成卜筑，却因瓶锡得为邻。
草堂野饭蜀江滨，妥贴寒光刻削人。忽展五篇争疾读，便惊四座暖生春。已欣莲社风流在，更觉溪山气味新。放箸翛然庐岳去，门栏他日梦应频。
毗尼藏出清净宝，精进林生功德香。但得身心常寂静，自然毛孔发灵光。苍苔不厌芒鞋弊，空翠偏宜坏衲荒。好在虎溪长不出，阿持何意尚游方。
雪摧枯虑默如喑，秋压寒松老不禁。一室闭门稀识面，半窗斜照自拴针。重城此日留诗别，叠𪩘何年结伴寻。衰退宁堪久尘土，相看满眼是归心。
冻折枯杉已死灰，岂宜安著在尘埃。偎衰不入今人眼，精进曾亲古佛来。爱子渠渠念绨惠，为余得得出岩隈。苍颜华首供衰暮，未死重逢更几回。
翠寒空觉此生浮，岁月催人鬓易秋。忽忆倚天庐岳去，更寻清境武林游。情亲愧与高人别，兴发徒烦夜月留。他日西湖远相忆，为君一笑散沙鸥。
龙蛇头角混埃尘，临死方知老净因。三度傲辞天子敕，一生甘作净名身。虎皮羊质成何事，牛马襟裾亦谩陈。须信屈原千载后，空门犹有独醒人。
左手不仁右手明，怀情亦复弃藜床。不知门外山花发，但觉君来笑语香。颀绍神情扫秋晚，瘦权诗句挟风霜。两翁杖屦相追逐，此夕因依夜话长。
门掩青山相并居，爱君家法不萧疏。锦囊举子能佳句，瑞鸟隐公多谏书。学士八塼声价在，谪仙千首笑谈余。清朝第一他年事，且看归来着翠裾。
我爱修公亦自贤，未忻城郭爱林泉。醉骑鲸背诗遗落，闲把牛毛字细编。还我青山当夏晚，乞君佳句著床前。雨余独凭烟云上，目送孤鸿落照边。
月胁云行夜未深，满庭风露叶辞林。知谁墙外千竿竹，分我窗西一畒阴。山好已无归国梦，老闲犹有读书心。剩题诗句酬幽隐，岁月翩翩接趐禽。
势占江南三百里，烟霏相映出层楼。芒鞋竹杖山兼水，坐看行吟春复秋。浮世万途成底事，吾生一饱更何求。故人京洛风埃地，能信山中此乐不。
灯外佳眠试冷斋，欲成归梦暗惊回。一轩秋色侵衣重，半夜波声拍枕来。江国潮平人独令，海山家在意徘徊。倚藤明日秦淮上，看子风帆十幅开。
好山千叶青莲晓，斫额令人意已消。微出楼台知有寺，倦行云树忽逢桥。此生未觉丛林负，肯处真教日劫超。闲拾堕薪成浅立，细泉幽涧响寒蜩。
漱雾跳珠响涧泉，千峰秀出雨余天。共惊绣帽铜腮老，重到香罏石耳边。清境荒凉归叹息，故人迎笑尚依然。明年过此还相见，应及春风社燕前。
古寺闲关聊作招，夏秋归思谩迢迢。枕中柔橹惊乡梦，门外秦淮涨夜潮。想见旧房生薜荔，不堪疏雨在芭蕉。何时却理缘云策，峰顶同谁看石桥。
人生聚散等儿戏，梦境纷然此一时。老去渐知为客味，秋来长作送人诗。感君义色分心曲，慰我年华两鬓丝。想见故乡霜菊后，屋头千树橘累垂。
人间酷暑推不去，爱此南轩一榻空。眼倦抛书成午睡，梦悠谁复羡王公。岂知尘土随肥马，但觉熏风掠坏桐。起步西园闲倚杖，石榴花出数枝红。
已得希夷旨趣深，平生踪迹任浮沉。壶中景待和烟卧，海上山须带鹤寻。月里一枝慵举手，人间万事肯关心。出尘风骨凭谁识，且枕焦桐混世吟。
诸方游遍归来晚，闲构虚堂赎世纷。雷转空山动林叶，雪飞乱石溅溪云。石桥旧处龙湫吼，漱玉曾看岳色分。拄策眼高双耳瞆，上方白塔却亲闻。
上元独宿寒岩寺，卧看篝灯映薄纱。夜久雪猿啼岳顶，梦回清月在梅花。十分春瘦缘何事，一掬归心未到家。却忆少年行乐处，软红香雾喷京华。
君诗清绝似沅湘，写妙宣心气味长。地僻且为三径乐，才高真是万夫望。随流我自分泾渭，赏骏谁能略牝黄。自古丰城匿神物，斗牛应觉动光芒。
谁家杨柳欲遮门，依约东坡醉处村。捶地不堪华屋句，仰天空记刻舟痕。尚余千载风流在，乞与三人语笑温。归路松风吹冻耳，共追前事吊英魂。
东坡醉墨浩琳琅，千首空余万丈光。雪里芭蕉失寒暑，眼中骐骥略玄黄。机轮妙转风雷舌，春色浓纒锦绣肠。可惜骑鱼天上去，断弦空壁暗凄凉。
及时膏雨已阑珊，黄道新泥晓未干。白面郎敲金镫过，红妆人掲绣帘看。管弦叫月宣和气，灯火烧空夺暮寒。咫尺凤楼开雉扇，玉皇仙仗紫云端。
阁雨轻寒敛夕氛，青牛画毂已争奔。皇州浩荡风光里，紫陌喧阗笑语温。冠压花枝驰万骑，帘垂绣箔卷千门。特传诏语君恩重，凝睇天阶谢至尊。
万马天街听启关，晓光佳气泼人寰。春生殿阁玲珑外，秀发园林顷刻间。为瑞懽声浮动植，争妍诗句丽江山。从教飞上朱蓝袂，点缀彤墀玉笋班。
童頬清光已浑圆，共惊玉骨解藏年。庵中篆缕长凝帐，门外云涛欲际天。道眼从来无异见，微踪何幸预谈禅。新诗满箧江南去，又作丛林盛事传。
胸次能藏大千界，掌中笑看小重山。飞来华岳一峰失，幻出匡庐双剑闲。偶触篆烟云点缀，戏浇砚滴瀑潺颜。莫将道眼生分别，随意聊安几案间。
北游烂熳看幷川，重到皇州及上元。灯火风光记前事，管弦音节试新翻。期人不至情如海，穿市归来月满轩。忽忆寒岩曾独宿，雪窗残夜一声猿。
汴水悠悠去不回，绿波垂柳眼初开。日边无意事迎送，海畔有山归去来。白却人头忙日月，缁飘山衲乱风埃。此行若到忘情处，拂石猿声后夜哀。
剧笑无因见秀眉，劳生会合恨难期。永怀京国旧游处，伏枕梦魂初破时。战叶萧萧山雨后，绕床唧唧草虫悲。明年定复西归去，船尾何妨载我随。
摩云标格久去眼，传得诗词锦段新。雪玉在躬秋满鬓，风雷为舌语惊人。留连南浦西山雨，弃掷𬬻峰绣谷春。何日诗肩拥寒帔，对床听我说京尘。
半年客食毗陵寺，颇厌尘埃污衲裙。虽有一身犹外物，且将万事付浮云。忽思放浪佳山水，要与顽麻散骨筋。凉夜满庭风露重，竹梢微月欲纷纷。
海隅相识笑谈余，清境同疑在玉壶。方作灵山栖小岭，又随苕水出东吴。透须白雪惊衰老，脱手青春入叹吁。悬想他年衡岳寺，雨窗相对话西湖。
地灵形胜自天成，山色溪光泼眼明。北岫飞来幺凤落，东邻相去一牛鸣。霜筠绕寺秋无数，璧月临轩夜更清。已约高人结莲社，他年香火寄余生。
曾学云庵逸格禅，别来江柳几春烟。相逢水寺初尝橘，忽忆风檐共擘莲。遥想到山寒食后，却思分首上元前。与谁振策西湖路，清晓一声啼杜鹃。
别后西湖长在梦，相逢气韵宛清真。剧谈要使君颐脱，大笑从教坐客瞋。淮海飘零方见友，湖山秀绝更逢春。快当火急追清景，莫厌寻幽散策频。
相对天涯岁月新，石门消息远难真。乘闲且觅几场笑，疾恶休生一念瞋。衬鹭芙蕖方破暖，藏鸦柳色又残春。光阴如此空搔首，行诵知归倦鸟频。
颓纲安得见重新，红紫纷纷正乱真。已矣无才吾自叹，慨然有志子宜瞋。闲寻陈迹消磨日，强作新诗挽绊春。振策苏堤朝复暮，路人应笑往来频。
独立湖边一笑新，纷纷世事信非真。竹林逢寺端须往，藜杖敲门不怕瞋。僮仆见人空自若，轩窗幽处亦藏春。老僧那识闲来兴，怪我时时过此频。
与君藉草湖边坐，听我论怀句句真。慵鬭睡魔强分怯，懒酬诗债不须瞋。亦知人寿一百岁，已识老来三十春。相见几回开口笑，忧愁风雨可胜频。
湖水行歌鸭绿新，吴音清软十分真。但知客子幽情快，不管游人醉眼瞋。戈昔曾闻能倒日，笔今犹喜解收春。剩将诗句藏深箧，归去须知展玩频。
处处山川俱胜绝，满村风物自纯真。横舟隔岸殊堪唤，吠犬随人不识瞋。归鸟独飞当晚照，鸣鸠相应正深春。心期卜筑藏幽隐，忽笑行行指划频。
湖山昔梦虽非实，开睫今游未必真。久客情多空自厌，故山归晚欲谁瞋。聊将愁里十分兴，更赏湖边一半春。君傥肯来尤所愿，莫辜日日作诗频。
绕舍初晴对意新，出门幽鸟语如真。催耕布谷殊堪听，劝客提壶却莫瞋。垅麦约风远有浪，海棠经雨匆添春。可怜好景无人共，回首斜阳太息频。
双林大士不复见，闻说龙华画像真。要向冰霜识风骨，愿求清冷洗贪瞋。空庭再拜俨如在，扣几重看喜胜春。我亦钝根期听法，质疑他日故应频。
头白逢人宛似新，自嗟世态不容真。君才廓落宜无合，我语刚强屡被瞋。千里来寻非爱雪，一时行乐谩游春。邻居冷淡应相笑，数夕温然语话频。
篇篇俊逸间清新，老阅群才始见真。秀却采莲溪畔态，豪吞指壁柱边瞋。肺肠旧信能纒锦，文字今知解鬭春。笔力肯低容我和，诗成无惜寄来频。
居士多情工比类，先生诗妙解传真。只知信口从头咏，那料高人作意瞋。云堕鬂垂初破睡，山低眉促欲娇春。何须梦境生分别，笑我忘怀叹爱频。
轻狂举世谁非伪，迟钝知余却甚真。未把僻怀投俗好，且将狂语博君瞋。已嗟心折垂垂老，忍看花飞片片春。满眼闲愁图不得，江南无奈到心频。
刮地阴风翦玉尘，那知此井解藏春。折胶堕指嗟时事，秀骨温颜似主人。碧甃湛明堪数髪，小轩深静可收身。超然高趣真难及，浪士愚溪一笑新。
水边修竹才堪数，竹外苍崖已半颓。我辈自追方外乐，轩窗谁为此间开。待邀山月三人共，要听松风万壑哀。坐久篆畦香绕遍，碧消烟缕雪残灰。
识暗长嗟未烛微，坐令归梦绕岩扉。忽惊尘土登须鬂，已觉云山负衲衣。孤坐知君扶瘦策，此诗慰我脱危机。天藏钟阜一区胜，乞与君侪为发挥。
病觉春寒花信重，起来散策夕阳中。方收一霎挂龙雨，忽作千林攧鹞风。淮水粘天雪翻浪，吴山吐月镜缘空。二豪诗眼应惊叹，觅句遥知与我同。
数峰烟翠叠黄昏，忽见松间窈窕门。好境未将佳句写，幽怀先与故人论。隔林每恨音容阻，此夕相逢笑语温。雪意不成应有月，夜深同看涌金盆。
冷斋托宿自携衾，卧听松风度栗林。黄卷青灯纸窗下，白灰红火地罏深。梦回清响春岩溜，夜久幽香喷水沈。惯作横刀眠下板，为君令有住庵心。
歙珍先数刷丝纹，那料端溪更逸群。已作退闲今似我，温然自重尚如君。岂宜禅室埋声价，合在文场著策勋。忍垢风櫺应有梦，梦随笔阵扫烟云。
湘山名与故山齐，寺在沙村断岸西。系马槐根秋雨歇，倚栏云际暮猿啼。公宜谈笑光台阁，我合摧颓老涧谿。袖有新诗如泻出，逼人骏气不容羁。
睡起春衫取次披，髻云随从倚栏时。生憎柳底莺声巧，不分花前日影移。伊昔笑来忧易老，而今思去恨难追。林梢悬挂团团日，无语东风玉箸垂。
十幅蛾眉紫翠寒，何人逸想发毫端。匆惊瑞色云间相，曾向清宵梦里看。影像不真心自寂，悟迷无隔指空弹。了然一念非新故，我与群生入正观。
照人风骨玉颀然，来慰衰途亦自贤。肝胆秋光磨洞彻，齿牙岳色嚼芳鲜。应传画里风烟句，更学诗中文字禅。已作一灯长到晓，定然百衲不知年。
十年一别今重见，风度依然照映人。韵胜折松秋露骨，气和寒谷夜生春。三都君已传名誉，万事吾今付欠伸。梦境楼钟同此听，独寻陈迹记前身。
三界无家谁适从，大千俱集笑谈中。江南湖外梦到晓，宴坐经行月运空。狐死怀生正丘首，鸟栖知暖择南风。石门今日名天下，想见沿崖一径通。
君亦工诗苦入神，冥捜物象故应贫。客儿亭下才相见，巾子峰前便卜邻。梦里笔期生蘂萼，胸中镜懒拂埃尘。何当𨱄斧住山去，要看青原一角麟。
殷床钟静自垂帘，庭树无声欲雪天。山寺凄凉容我宿，地罏深暖枕肱眠。铜瓶秋蚓为谁泣，蜡烛春花亦自妍。夜半梦回闻骤雨，十年踪迹一茫然。
无计酬劳夏簟凉，遗编枕上阅兴亡。气增髯竟从元德，笑里瞒徒造子将。汉鼎未移存北海，蜀兵已挫失南阳。莫将胜败论人物，忠义千年有耿光。
高丝才歇转轻雷，无数晴峰笑靥开。大士已闻方卧疾，小空端遣出山来。宝方世路知无隔，俗驾山灵故勒回。多谢高情饯春色，十分浑在一枝梅。
残红换得绿阴成，随分闲愁取次生。须信百年终有别，未能一日便无情。何时岳色君同看，后夜湘晴我独行。好在西园行乐处，为谁依旧月华清。
铁面关西气逸群，平生踪迹付浮云。爪州渡口曾同泛，石廪峰前又见君。荔子招呼闽岭外，白粳留滞汝江𣸣。拄藤更入西川去，要读丰碑未见文。
壑源独步宝带夸，官焙无双小月团。未作浓甘生齿頬，先飞微白上眉端。汤声蜂穉秋窗晚，乳面鹅儿春瓮寒。饮罢为君登绝顶，俯临落日看跳丸。
鉏头当枕草为毡，曾与高人说任缘。岂料大嫌沽世价，未应虚费买山钱。闲编木叶轻于纸，细葺芦花软胜绵。石室至今增壮观，可知千载得人传。
我携骨面潜谿子，来访西山𨱄斧庵。梦蝶人惊犹栩栩，藏鸦柳暗已毵毵。峰连小阁宜春望，水绕重城隔夜谈。欲唤扁舟寻熟路，与君支策上千岩。
老去情枯道自肥，大刀破镜露全机。山边湖水无行路，枝上春禽亦倦飞。半夜舟移空壑在，故乡家是昔人非。炷香阅遍楞严义，坐看烟消一缕微。
我忆钱塘雪鬓新，三年东望肺生尘。那知南浦清湘岸，忽见西湖白阁人。熟视音姿疑梦寐，便惊风物有精神。倏然又入千峰去，惆怅孤云野鹤身。
人世百年蝴蝶梦，纷纷栩栩逐春繁。观根戯扫旃檀座，随意为开薝卜园。君每据梧深有味，我来欲问自忘言。丛林何必犹迷照，香在枝头不在轩。
响石岣嵝峰下寺，小轩开处近山房。苾刍来问宗风事，薝卜为薰知见香。聊复淡然成独坐，从教此语遍诸方。钝根不识金轮转，摘叶寻枝谩嗅芳。
法道陵夷赖典刑，此堂真有救时心。坐令衡岳为嵩岳，便觉西林近少林。面壁高风知独振，薝花细雨为谁深。故应弟子分皮髄，未愧驹儿善古今。
浮玉道人雷电舌，法云老师冰雪颜。后来事听诸方外，先数君游二老间。只把黑甜酬世味，从教螺鬓有诗斑。乘秋曳杖归何处，万叠匡庐是故山。
门前便是小曹谿，只欠孤猿岭上啼。水磨自鸣当濬浍，渔舟闲泊近沙堤。经游况是闲心远，富览谁能与物齐。一宿少留终未足，会须移锡向高栖。
勘破诸方剩得闲，归来岳寺掩深关。我行浅麓惊回地，君在翔鸾杳霭间。契阔独期当再见，峻严争说不容攀。勿矜出岫无心久，弱羽冲风亦欲还。
一篙湘水碧于螺，莹净无痕不受磨。晓雾有情呵素镜，东风作恶卷纤罗。老来谈笑追随少，岁晚别离头绪多。浦口送君聊倚杖，会看归棹掠晴波。
料理诗情难复难，萦心结思倾毫端。夺回天地英秀气，坐令落纸生风寒。老猿夜月叫苍壁，孤鹤晓霜疏羽翰。精神清韵知几许，付与后来能者看。
秦郎毛骨玉壶秋，望见令人忘百忧。便觉宗之未潇洒，肻容如晦独风流。来为南岳翛然别，去作东华烂熳游。想见醉围红粉处，雪笺佳句挽银钩。
西津渡口唐朝寺，到眼潇湘餍饫看。谁遣松声环坐榻，更令岳色堕栏干。君如鸟倦今知返，我与鸥盟久已寒。想见若耶溪上路，正尝卢橘带甘酸。
雨过沙村系客船，行间楼殿带晴烟。夜深霜月凉于水，门外云涛远际天。禾稻丰登如弃土，菱莲甘美不论钱。好峰不住犹行役，匆忆钟山掬涧泉。
圣朝贤佐蔚如林，天独于君着意深。喜气欲传黄阁信，夏窗先露绿槐阴。望云匆起怀亲念，隐几难忘济世心。他日此轩成故事，壁间应载野僧吟。
平生忠孝两难忘，乞得邻州近故乡。清白夜晴千里月，肃严秋迥一天霜。数行径彻临清晓，半印香消倚夕阳。记取东轩谈笑处，庭梅他日似甘棠。
髯琳身小胆崔嵬，严冷中藏热肺怀。京洛归来尝自说，湘山游遍与谁偕。解将骨董藏涪叟，又负籚篅访了斋。更说开春南岳去，要寻浯水看磨崖。
春游每觉客愁消，最爱晴湖涨柳桥。鸭绿皱寒初拍岸，鹅黄照影自垂条。恼人风物今如许，着意春光已不撩。但得与君同一醉，何辞日日作诗招。
文章瑞世本奇豪，风鉴霜天夜月高。且袖玉堂批诰手，戏来山邑试牛刀。意长千里奔頳尾，恩重三山压巨鳌。满荐寿觞何所祝，祝公亲见折蟠桃。
平生阅世等虚舟，临汝重来又少留。携弟来逃三伏暑，入门拾得一轩秋。隔墙昼永闻棋响，阴屋凉生见树幽。又值能诗王主簿，饭余春露啜深瓯。
涔蹄小邑著吞舟，未起风雷更少留。馔客酒酣腮玉缬，侍儿歌送眼波秋。诗成槲叶江村处，想见杨花院落幽。绮席忆曾蒙设醴，预闻谈笑把空瓯。
独宿圆庐意自清，夜凉林木寂无声。镜中白髪今慵剃，梦里浮华已懒争。故国别来空好境，旧游谁共读题名。遥知他日重相见，握手应惊太瘦生。
依然收付建康狱，拴索珑璁惊市人。寄语小儿休嬲相，未妨大士戏分身。懒于梦境分能所，枉把情缘比客尘。笑视死生无可拣，目前刀锯若为神。
深掩圜扉夜向阑，梦惊清境慰辛酸。卧闻瓦垅集微霰，起觉衾裯压薄寒。忧患饱经心老大，云泉归晚鬓凋残。书空偶尔成诗句，寄与西林阿永看。
南来稍复召惊魂，知有留侯异代孙。未即解衣甘九死，试令骑马赋千言。琼山有月光相射，玉海无风浪自翻。戏下应传获罗什，秃头争看戴华轩。
贪看长鲸吸舟楫，忽惊娇蜃吐楼台。朦胧醉忆王城别，汗漫游从海国来。夜半飓风携屋去，朝来瘴雾放天回。会须横笛骑云背，笑响从教落九垓。
投老南来雪满颠，羁囚不自忆生全。久为白骨今重肉，已卧黄泉复见天。报德定应追结草，效忠那肯愧餐毡。此诗清绝如冰雪，乞与江山洗瘴烟。
疆埸探骑断犇埃，院落棠阴暗绿苔。上疏乞闲追鲍靘，载书归老继吴恢。争怀父母三年化，愁见风帆十幅开。勿剪青青堤下柳，念公遗爱手亲栽。
漂泊孤踪一转蓬，语音虽在变形容。瘴乡猿鸟今为伍，螘穴王侯昔梦封。海阔盲龟登木孔，山高纤芥落针锋。公归不得参行驭，心折淮南紫翠重。
北来行尽关山道，梁宋郊墟眼力微。饮食甘酸杂淮甸，语音清软近京畿。黄尘又向九天去，槁项新从万里归。投老不堪行役苦，手遮西日想岩扉。
天风吹笑落人间，白髪新从死地还。往事暗惊如昨梦，此生重复见名山。倦禅想见堆危坐，知法应抛放纵闲。初嚼芳鲜动诗思，一篇先寄倩君删。
海外归来两鬂秋，自嗟无地可逃羞。携筇肯过惊时听，炊黍能为信宿留。睡触屏风讥富贵，笑分脔社致公侯。遗编家世丹青著，铁砚磨穿未肯休。
乞浆问路到筠溪，天气清和得所宜。父老相逢班草坐，风光初过采茶时。摩挲禅榻营春睡，想像斋厨办晚炊。白首不知舟壑走，壁间来读旧题诗。
偶唤归舟隔乱谿，春山偏与晚相宜。自寻熟路悬崖去，正是新秧刺水时。身健已如秋社燕，梦回犹看客亭炊。雨窗灯火清相对，画出渊明五字诗。
秋光满鬓万事死，惭愧眼明牙齿牢。野寺闲眠听风雨，海山犹梦渡云涛。事非白傅方惊鼎，迹隐庖丁已善刀。一径莓苔三十载，未容此老独奇豪。
去岁重阳瘴海滨，病拈霜蘂嗅清晨。身闲已断思归梦，山好仍逢称意人。卯饭露葵欣旋摘，夜窗风栗共尝新。妙年衲子应相笑，痴钝耽源老应真。
春林院落曲栏东，小立初迎到面风。冰齿寒生花坼信，湿梅烟重雨毛空。病衰老去登临倦，节物年时气味同。却掩罏烟闭深阁，匆惊西日借窗红。
此生早衰坐世故，末路易归惊崄艰。临事无疑知道力，读书有味觉身闲。解医忧患臂三折，难隐文章豹一斑。永愧山赤头璨，不令姓氏落人间。
雁荡天台看得足，却搬儿女寄蓬窗。径来漳水谋三顷，偶爱庐山家九江。名节逼真如醉白，生涯领略类湘庞。向来万事都休理，且听楼钟一夜撞。
一官游戏且同尘，梦寐江湖亦可人。轩冕久知身是寄，鱼𫚥才说口生津。解嘲镜里萧疏髪，时吐毫端浩荡春。自古浯溪好风月，买山终欲与君邻。
平昔巾盂共空壁，只今楼观碍层霄。道心针水妙应在，俗眼云泥谩觉遥。道路为家身是寄，死生如梦意全消。明年五顶东游遍，来听吴音发海潮。
清软吴音笑展眉，芳鲜犹在雪霜姿。十年不下欧峰顶，一旦肯来漳水湄。湘𪩘春深重记处，风瓯雨歇对闻时。红尘未可因藏迹，要卜云泉结后期。
雀罗门巷榻凝尘，千里相寻骇四邻。好事真诚虹贯日，照人清气水含春。忽惊我祸今无比，高笑君痴亦绝伦。此别遥知想标格，浅云东崦对冰轮。
居近池塘春意在，路穿空翠夕阳多。隔林放鹿哀怨语，掠水幽禽扑摝过。得雨村嚣觉风味，分秧天气爱清和。莫辞坐稳相寻数，酣战难回指日戈。
海外归来五见春，梨衣两识帝京尘。此生已觉浑无累，为累空惊尚有身。厚善最怜山解事，岁寒更爱月情亲。鹫峰峰下重相见，雪作飞花一笑新。
破夏来寻甘露灭，快人如对水晶轮。烟云扫尽词传意，知见不生情透尘。旋缚茅茨吞远壑，偶临檐隙见归人。露芽便觉如浮雪，品坐同分一盏春。
殿阁知谁烧夜香，矮窗灯火试新凉。草虫对语僧临砌，露叶翻光月转廊。补缀高风三袜线，破除清梦一匡床。与君游遍人间世，折脚铛中滋味长。
画架双裁翠络偏，佳人春戏小楼前。飘扬血色裙拖地，断送玉容人上天。花板润沾红杏雨，彩绳斜挂绿杨烟。下来闲处从容立，疑是蟾宫谪降仙。
高颿驾浪过南溟，那料归来扫此亭。桃李成阴春老大，谿山好在鬓凋零。瓦灯已照宫商石，卵塔分藏服匿瓶。春雪尚能知客意，荡除毛孔瘴烟腥。
门前谿水蒲萄绿，风掠松窗料峭寒。忽忆十年同祸福，那知今日共盘餐。尽籖书策齐幽架，已买渔舟泊小滩。君会不嫌村落僻，乘闲来此弄渔竿。
北山深转青松壑，万叠烟霏空翠堆。元亮果堪中路俟，子猷那敢棹舟回。鸟工魂梦寻公去，蝉蜕尘埃出郭来。他日荆林谈笑处，行人应指两翁台。
欹枕无人梦自惊，回廊广殿午风清。已浮春露浇诗胆，更炷水沉熏道情。忧患撼床闻螘鬭，功名殷鬓作蚊声。欲依浄社陪香火，僻处安排折脚铛。
对眠偶此风雨夕，又近寒岩槲叶村。谢昼未焚风鉴在，韦郎不见语言存。岁时暗觉持山去，忧患空惊斫水痕。绿髪雕零心已死，成蹊桃李落华分。
人间炊黍未及熟，万事只今归欠申。巳织青驹饯华骝，更披白帢称闲身。遗编终不求甚解，故人但愿长相亲。去年此日琼南岸，涨海翻天探骑尘。
自怜玉钵双峰信，来访牛头懒比丘。山色深浓过夜半，月华清亮近中秋。已欣境胜如龙阜，更觉庵幽占凤头。梦幻此身犹且在，杖藜投老得追游。
半篙晚涨绿杨湾，接翅鸥归雾雨残。数叠吴山围楚梦，一番花信酿春寒。别时小语依然在，隔岁来书展复看。补衮胸中五色线，只今应作怒蜺蟠。
三生事办吾知要，一室香凝独掩门。睡足便惊清昼夜，火红消尽白灰存。巷无俗驾螘纷绕，邻有高人玉粹温。隐比价膺犹可愧，会茶时复到幽轩。
功名今古一鸡肋，美味那知是祸根。扫迹世途龟曳尾，僻居烟雾豹埋文。如期见访穿窗月，不吿而行出岫云。火浴未为无伴助，塔吾遗骨尚烦君。
归来卧起有余适，老去消磨无杂缘。门外不知何岁月，梦中亦觉在云泉。千年高道谁酬价，一世清闲我卖钱。安得道人江北去，此诗先录寄师川。
古书漫灭字斓斑，眼倦颓然整顿闲。以法为亲疏世相，视身如幻寄人间。业缘有尽今脱手，老态无因日上颜。已办一瓢期涧饮，要刳余润到昆山。
宝镜当机不密传，纤毫渗漏堕言诠。圆伊三点分宾主，妙挟双明绝正偏。暗里丹青元异色，句中泾渭本同川。婴儿索物哆啝耳，与物宁瞋语未全。
已背荒南过永宁，犯寒呵手捉枯藤。雪如镜底颔丝白，山学谁家眉黛青。射影风光知脱离，伐冰门巷觉添增。故人不用惊风帽，我是前身卧像僧。
急景穷冬一千里，笋舆部曲去匆匆。候船班草江津岸，曝日探檐山店中。袖手归休今日是，隔生冤债转头空。湘西雪后青松径，想见声盘万壑风。
明日立春今日雪，雪中残响滴虚檐。方增谩说寒威在，不绝潜知煖气添。客去旋开书对语，闲多偏与懒相兼。湘山自古愁眉浅，纵御铅华不到尖。
夜残陡觉寒生骨，梦断空惊月转檐。瓶响卧闻秋蚓泣，火红起拨白灰添。欲酬清景寻侬去，更棹扁舟与子兼。要倩新诗写愁绝，笑呵冻砚蘸毫尖。
此堂冠绝湘西胜，枯木名多道不穷。用谷量云当衣钵，以江盛月展家风。买山归隐真寒乞，借竹为轩落笑中。绿锦涨连青玉浦，剪裁磨琢费诗工。
笋舆鼓角背层城，湘水涸尽行沙汀。岳麓雪云献楼阁，橘洲烟雨学丹青。此生多艰付跛挈，投老余闲到寂惺。苍鬛万身门窈窕，归来风叶扫空庭。
夕光江揺鱼尾红，何处扁舟开晚篷。雁字初成春有信，烟鬟空好雨无踪。荒寒数苇橘洲岸，领略半窗湘寺钟。浦口行人已争渡，林下归僧欣一逢。
起𦶟清香试返魂，松花闲泛刷丝纹。幽斋事业谁同办，小斛兰丛手自分。家世到今犹玉食，交朋强半在青云。笑谈麈尾延僧宿，要听清言洗俗氛。
无言桃李已垂阴，小雨南风自满襟。佳客偶来持茗碗，宝书看罢整瑶琴。未容丝竹陶闲适，尽把云山付醉吟。图画麒麟他日事，不将行乐负初心。
道夫飞鸟倦知还，一钵安巢又故山。无累自然增逸兴，有名终恐废长闲。背时生计风烟上，随意园林指顾间。应笑市朝争夺者，暗惊清镜失朱颜。
拄笏西山爽气新，万人如海一闲身。堂中自蜡登山屐，门外从增没马尘。美禄方辞缘肆志，华轩偶羡见清真。遗编半掩思标致，未必今人愧古人。
此堂华构面层城，意趣追回万古情。落帽被嘲真有道，买金偿谤亦求名。黄庭卷掩凝香缕，画戟门深列卫兵。安用山林笑朝市，戏将轩冕寄余生。
从来鲍靓有仙风，脑满方知气自冲。万事收藏微笑里，十虚俱集一尘中。乾城不碍丹青色，天女何殊大小空。满地落花春寂寂，岸巾时倚曲栏东。
淡云缺月两微茫，独酌沽来竹叶香。已把功名比鸡肋，更惊世路似羊肠。心情老去俱消尽，诗律年来觉倍强。解诵东坡北归曲，此身安处是吾乡。
无计遮拦岁月飞，岁除江寺老垂垂。自围红火堆危坐，熟读黄沙感叹诗。已笑因山论肥瘠，更惊逢水说分离。重湖去国三千里，想见残缸梦断时。
窗户青红花木繁，午阴修径接深关。人如巢许逃名迹，山学娥英露髻鬟。采菊悠然常独见，望云时复对僧闲。夜闻松雨惊飞瀑，疑宿匡庐黄石间。
风檐负日背胡床，千颗初惊昨夜霜。噀雾香争和露擘，过墙枝作照林光。佳名曾用题书尾，小字仍呼背药囊。先与儿曹为美兆，读书窗映笏头黄。
莲峰千叶吐晴烟，玉頬遥知一粲然。梅坞雪消香错莫，庵僧老尽气完全。暗惊梦蝶人间世，回看醯鸡瓮里天。谁见清言横麈尾，满庭风露竹娟娟。
湘山也学庐山好，落瀑声飞绣谷风。正欲来归向儿说，戏将收拾入诗中。浪惊醉枕寒松响，春满茶铛活火红。清景骨飞嗟未到，故应唯许梦魂通。
行尽湘南尽处山，爱公高韵不容攀。会当拭目瞻双阙，应笑寻幽到百蛮。甚欲解鞍休荦确，更能揎手弄潺颜。定知醉看千岩晓，大字题名石壁间。
持节南来喜欲狂，弄舟时得棹清湘。然膏独宿牵牛洞，枕玉曾眠锦瑟傍。未可便寻闲作伴，不须先以醉为乡。金城驰至陈方略，要指先锋一破羌。
闻君新构罢徭亭，邂逅河源又报清。郡郭不输天子赋，谿山偏协野人情。唐虞暇日饶耕凿，秦汉当年浪战争。风月倚栏如可借，待携斗酒话升平。
堂堂叶脱露遥天，自炷临轩一穗烟。贵客独游聊尔耳，道人相见亦欣然。是身已悟浮沤久，万象中观宝镜圆。寄语横机莫相试，刻舟甘作小乘禅。
午梵知藏释梵宫，危台遥喜石桥通。下无俗驾攀缘至，中有高人笑语同。解执易为摩诘语，经行难续德云风。千岩万壑吹松雨，替说侬家胜义空。
天柱唯连紫盖峰，路危不与众峰通。瓢沽狭径疑相值，芋火何人想此风。借榻醉魂窥冻螘，凭栏诗眼送飞鸿。空嗟千偈出山去，半折遗编看未终。
邵陵山水丽风光，游遍归来夜话长。秋翠等闲开雉堞，惊湍哀怨韵笙簧。随鞍此景凭诗写，他日尘纷一笑忘。上阁与谁同小立，坠金拄笏说三湘。
剩雨残晴暴所长，客窗花气噀余香。每怀追逐云泉惯，无计遮拦岁月忙。谁谓伐冰连戚里，年来尽室泛沅湘。诏书行看椎门至，已觉眉间一点黄。
当年举网得双舄，想见胎仙风度幽。朱顶顾吾今未识，长身意子是其流。山家趣味无人共，王事经过作意游。千里帝城何日去，不妨佳处且迟留。
华屋张灯展画屏，当年纤手指岩扃。宦游那料重湖隔，醉里空惊叠嶂青。绣口词章人复见，笔华声价梦通灵。诗成独立西风晚，满眼归心插羽翎。
浯谿山水今无恙，浪士曾为烂熳游。大字中兴余断碣，小舟空此醉垂钩。词源不减无双誉，人品当时第一流。地坐摩挲增叹息，高标想见尚横秋。
独上凌云百尺楼，栏干一曲一迟留。丁丁樵斧空山里，泛泛渔舟古渡头。蔽日绿阴鸣好鸟，际天芳草牧青牛。回头城市分尘土，堪笑王孙取次游。
此身已觉此生浮，去作云山老比丘。古寺闲门人莫问，寒绡蒙首涕慵收。道林风月心能了，子美工夫志未酬。为问太原王处士，一瓯春露可同不。
家声十辈拥朱轮，更畜青牛解鬭犇。应念高楼闲舞袖，故凭山月洗吟魂。助舂泉落量云谷，输税人归吠甑村。被冷夜晴成好梦，马随香雾入修门。
翰墨平生气吐霓，诗成先喜示筠谿。山中见客应偏好，笔力知公不肯低。夜寂据梧饥鼠出，岩空同听怪禽啼。上方闻说非人世，更陟缘云第几梯。
高情与客凭栏处，便觉身藏语笑中。已许此生当乐死，不辞老去坐诗穷。遥知兵卫戎衣盛，只欠花轮小袖红。绝境天藏今日献，千峰登睫岂人工。
吐词秀似出盆丝，好古幽情八咏思。论字来寻鲁公碣，因诗曾访少陵祠。留题楚俗争传去，懒赋山灵必有词。定价文章比珠玉，此篇不独慰吾私。
特筑飞台丈室傍，便惊形胜发天藏。登临时作一声啸，已觉翛然两袖凉。待月拭除昏雾色，看云入得野花香。君看抖擞铃幡意，欲替禅翁为举扬。
闻道高人愿力深，幽居端与法为林。风泉松雨随宜说，密室晴轩共一音。意妙故应人不荐，地偏还喜我相寻。夜阑更入诗三昧，消尽平生未死心。
金殿谁焚南海香，霭然芬馥扑回廊。数枝银烛高低照，两个清萤上下光。风度素秋惊宿鸟，水舂碧涧濯游舫。栏干独倚无人问，细细孤吟月满堂。
弃舟植杖首重回，隔岸遥闻津鼓催。淮上梅传春信至，江南山逐笑声来。行瞻瑞雾笼双阙，更看神光发五台。王事幸陪方外乐，为君点笔走风雷。
种性难教草掩藏，苍然小室为谁芳。槲培几案轩窗碧，坐款宾朋笑语香。糁地露英犹洁白，快人风度更纤长。议郎嗜好清无滓，独有幽兰可比方。
太丘作邑付弦歌，剩得清闲可奈何。满地棠阴惊昼永，小亭诗眼觉天多。佳眠夏簟便光滑，醉耳松风喜再过。想见句成书棐几，侍儿浓笑出微涡。
衡岳乘春着意游，诗词不独锦囊收。又携峰顶云房石，归致闲斋夏簟秋。尘下笑谈且同梦，胸中泾渭自分流。忽惊几案寒层出，卧看令人忆故丘。
爱山心志如君少，王事何妨陟翠微。怪石方欣典刑在，新诗仍写画图归。客来一室烟光满，掌上千岩眼力稀。颇怪周郎赏音者，独于此境尚弹机。
议郎诗胆久崔嵬，敏句无烦急雨催。玉局波澜嗟已绝，少陵风力赖追回。荡晴香雾吹红藕，迥地花茵叠紫苔。静极凉生闻剥啄，渡湘知有道人来。
比物曾闻知姓名，树间斛悬林百升。此庵外圆似盂覆，其地中方如镜平。善不近名真有道，高非绝俗更幽情。会当目击维摩老，端作毗耶问法行。
一幅纱巾九节筇，翛然生计似庞公。孤云野鹤登空去，万壑千岩堕笑中。岣嵝晴披应独往，懒瓉醉卧与谁同。遥知勘破痴禅老，想见临机面发红。
天迥游丝百尺轻，水寒时觉縠纹生。琢磨佳句输吾弟，文点春眠付老兄。山寺独来无一事，竹轩相对有余清。永怀东院成千古，寂子难忘叔侄情。
诗先春色附湘船，来与幽人结浄缘。句好空惊碧云合，韵高疑在白鸥前。君应归诵陶彭泽，我亦南寻率子廉。想见江头同握手，采茶时节雨余天。
归思啼禽日夜催，宝书临罢意徘徊。榆钱满地买春去，岳色渡江排闼来。行乐风光清梦晓，卧披烟雨曲屏开。兴来敏速诗千首，落笔人惊挟怒雷。
湘上清山爽气浮，开轩相对亦风流。但工酣寝成疏懒，甚拙谋生太谬悠。数笔江村供晚望，一蓑烟雨助诗愁。借书知子能医国，有志常先天下忧。
迂阔庵成又自夸，要令妙语发天葩。未容临济终仆地，正赖云门已出家。少日浪曾参泐水，暮年端合在丹霞。赠君革屣游山去，勘破诸方一笑哗。
春寒作意搅吟魂，欲出云涛已溅门。入画潇湘连雉堞，落梅烟雨暗江村。依蒲觅句壮心在，附火抄书老眼昏。一掬幽怀收拾得，谩题窗纸与谁论。
我在湘西画牒中，时高时作送飞鸿。事治山翠经旬雨，印可春晴尽日风。引步幽探聊自适，满怀疏快与谁同。东君倾写无余蕴，都放山茶称意红。
投老归来椘水滨，水清聊可濯衣尘。拼心乐事都还汝，入手清闲不与人。尚有笑谈消白昼，更无情绪管青春。暗惊少日王城外，走马争先看宝津。
咏君好句欲消魂，想见朱轓画戟门。解组正当强健日，载书归老水云村。虚堂风撼牙籖响，密室岚蒸画牒昏。偶在湘山最佳处，旧游闲与野僧论。
无复捜诗惨淡中，便能落笔敏惊鸿。高情不在两疏后，句法追回二谢风。倾盖未论桑梓旧，忘年先喜唱酬同。朱颜长觉清光溢，不学东坡是醉红。
诗轴来寻寂寞滨，把看字字蜕埃尘。江南家世休相问，陈氏文章不乏人。岳色渡江长自好，桃花满县不胜春。克家有子如麟凤，骨相吾惊是要津。
浓翠湿衣三十里，渡谿知背几重云。忽惊宝构从空堕，便觉风光与世分。夜久天香凝错莫，庭闲花雨自缤纷。他生曾伴安禅地，此夕楼钟复共闻。
喊山鹿蓛社前摘，出焙新香麦粒光。撼树师应怀大仰，传瓯我欲学南阳。要看雪乳急停筅，旋碾玉尘深住汤。今日城中虽独试，明年林下定分尝。
独立天衣四世孙，作家手段典刑存。大沩路峻诸方让，空印风高四海闻。有愿欲依龙象众，无求羞逐鹜鸡群。此生一聚灰中骨，终葬千峰顶上云。
棋布诸方尽子孙，道缘浑似雪峰存。全提盖色骑声句，直要临机以眼闻。围绕千僧名冠世，指挥万象语惊群。独能收此无家客，分占沩源一坞云。
门外追犇没马尘，堂中安顿自由身。修筠有泪知谁恨，枯木开花为我春。隔岸云山犹可借，满怀风月未全贫。小诗勿笑清如画，聊为高人戏写真。
占丛浓碧绕虚堂，堂上仙郎戏比芳。香并蕙兰终漏泄，色同草木浪遮藏。过墙山泼轩窗翠，吹鬂风生燕寝凉。敏豆才高家法在，要看落笔拥红妆。
闲轩清似冰壶水，轩上人如元紫芝。坐觉秋光漱毛髪，客来春色满谈词。宝书读罢依蒲久，玉麈经行曳履迟。卷挂一声林叶动，黄昏月出雪消时。
露叶朝阳沃枣桑，暑风吹鬓荡莲香。已欣点水蜻蜓款，更觉营巢燕子忙。翠浪舞翻争涨垄，黄云割尽想登场。小楼楯瓦谁庭院，弱柳多情故掩藏。
偶寻邻叟问桑麻，踏尽山矾糁径花。传得新辞春烂熳，更惊行草醉欹斜。遥知小县少公事，想见高情照物华。尚念无家甘露灭，一蓑烟雨似玄沙。
句法疑君每太高，湘南山水助挥毫。暂临小邑聊观政，未见全牛可受刀。珠玉光难藏瓦砾，芝兰香岂掩蓬蒿。坐令百里清如镜，吏猾民奸岂易逃。
平生不识刘居士，想见茅庵枯瘁姿。百八珠轮红玛瑙，万千峰绕碧瑠璃。笑人经卷钻故纸，彼世金珠似笊篱。折脚铛中谁共过，小庞真是出家儿。
刺桐花映野蔷薇，湘水侵门过客稀。此日音书经岁隔，何时麈尾对君挥。楼高三楚天空阔，夜久千岩月正晖。我托丛林如越鸟，南枝虽稳亦思归。
不改平生岁寒操，近来随世解方圆。知君出异惊群听，显我寻常是一偏。但见苍官遭宠锡，那知青士亦超迁。水花院落春风晚，庭种连蕉怪石前。
众中闻语识巴音，京洛沅湘久访寻。张口茹拳君聚落，垂膺拭涕我山林。碧岩花堕鸟飞去，蒲坐叶飘针正纴。袖里两勤太饶舌，丈夫声价老婆心。
五宗抄语挟风雷，佛日将倾赖取回。薝卜花香已零落，旃檀塔坐更尘埃。钝根厌看摩挲去，妙手端能拂拭开。当有异人来荷法，丛林因子见奇瑰。
南岳有云留不住，东归结伴过湘湄。解将疏影横斜句，不换垂珠的皪诗。癯甚鸢肩寒入画，清哉鹤骨老难医。定知入岭风烟暮，正及追胥馈岁时。
近闻禅寂似丛林，縂众能为世所钦。百巧难磨真实行，两涂不改岁寒心。衣今椹色如栗色，语未吴音变楚音。盛夏入城缘厎事，扁舟湘水独相寻。
道公胆大过身躯，敢逆龙鳞上谏书。独欲袒肩担佛法，故甘引颈受诛鉏。三年窜逐心无愧，万里归来貌不枯。他日教门纲纪者，近闻靴笏趁朝趋。
十里松风长不老，一庭秋色为谁闲。偶逢此日休新夏，偏见耆年忆故山。贫里有秋同举箸，法中添口共开颜。偶然弄笔成诗句，乘兴留题屋壁间。
蜕尘标韵矫翔鸾，鬓髪楼飕风露寒。脱舄骨飞何日见，解衣沐浴万人看。肯来从我翛然住，皆说他人屈致难。戏作猫声行聚落，自忘身是晋郎官。
不曾识面已倾倒，便觉胸中泾渭分。句精不减李长吉，才高大类沈休文。看山诗眼湛如水，拄笏爽气高摩云。他年竹屋夜连榻，妙语悬知过所闻。
快马东风走帝京，归来门巷绿阴成。顷知一第文章贵，能致三公衮冕荣。子涉风波方棰探，我闲几砚觉尘生。赠诗谁似王摩诘，翰墨场中独策名。
闭户不妨依聚落，开轩随分有山林。残经半掩世情断，好鸟一声村意深。篱外霜筠森束玉，屋头露橘欲垂金。能营野饭羮红酱，渡水何辞数访寻。
羊肠世路替人愁，袖手归来事事休。只有信缘唯得计，不过随分复何求。数声属玉沧浪晚，一坞黄云𥝧䅉秋。寄语封侯塞垣外，何如高卧小轩幽。
雨叶风枝小径通，拂砧清坐有谁同。粉衣香滑秋丛瘦，泉珮丁东夜壑空。半世已归弹指内，前途都付枕肱中。堤防老境犹多事，折脚铛炊腐颗红。
游遍名山过水西，夜谈奇语尽横机。君如槛鹿犹思奋，我似栖禽已倦飞。闻道老禅能眷旧，更烦诸衲借余辉。欲知胜践多佳思，怀得新诗满袖归。
南台山浅北山深，深处开轩更茂林。作夏悬知成契阔，扁舟乘兴一相寻。灯青竹屋风雨夕，谿绕石门乡井心。投老都忘身是客，坐中谈笑尽吴音。
巾瓶挂壁亦翛然，无所营为地自偏。句法不能医老病，梦游时解到林泉。扶持瘦玉筇随步，堆叠荒云衲半肩。小住闲庭数归鸟，从教人作画图传。
寂音闲杀益风流，寒涕垂膺懒更收。得失是非都放却，死生穷达信缘休。湘中戏剧三千首，海上归来十二秋。斋罢展单吾自课，暮年眠食更何求。
霜须瘴面老垂垂，瘦搭诗肩古佛依。灭迹尚嫌身是累，此生永与世相违。残经倦读闲凭几，幽鸟独闻常掩扉。寝处法华安乐行，荡除五十二年非。
季真少俨三十岁，俨入新年五十三。疑我满怀揣佛法，解腰抖擞破裙衫。大瞻终老同香火，小朗平生共石岩。深炷罏香待清旦，偶闻残雪落高杉。
重城车马气成雾，隔水岩丛冷欲冰。昨夜窥窗先有月，今宵对语偶无僧。腊高鹤骨柴崖露，病起霜须逐旋增。欲写宝书惊力乏，阿慈能为扫寒藤。
和风冻雨上元后，断岸橘洲春水生。村寺独归江路熟，竹篱谁系小舟横。偶成诗句长哦罢，谩折梅花一嗅清。想见连床成夜语，此篇先慰远来情。
草树扶疏夏簟清，梦惊鬭雀堕空庭。过墙雌竹已数子，出屋耄蕉终百龄。雷后怒云鱼尾赤，林梢剩水鸭头青。都无伎俩酬闲寂，谩搭伽梨自诵经。
僧残寺僻游人少，草满池塘笋过篱。卢橘带酸春去后，榴花出叶雨晴时。一年事办秧齐遍，连日江寒水退迟。偶上高台成远眺，兹游更得子追随。
划然斜去和天晓，夜火相惊事已虚。春信写来无款识，东君胸次亦恢疏。最难读似成文蠧，不乱行如水上鱼。勿讶羲之笔神骏，换鹅瘗鹤是临书。
今年未雪今日雪，地迥眼新人不嚣。永巷扫除闻屐响，暮林翔集看鸦娇。韵高雒下应难画，兴发山阴未觉遥。想见茅斋已摧压，曲肱清梦到山椒。
翻空渐密呵不止，刷我当门螺髻峰。银椀满盛谈类堕，径松深覆示藏锋。因徒逃去宁知褊，显自何来不见踪。独拥衲衣成坐睡，地罏瓶泣伴疏慵。
平生文彩照诸方，暗谷行藏草木光。要使丛林想高韵，故将名字挂虚堂。笑拈倚壁过头杖，闲坐当年折脚床。进步竿头如不荐，草深门径未相妨。
平昔云岑在怀抱，而今怀抱在云岑。闻泉偶尔成诗句，班草相看坐木阴。古鼎自然无俗韵，朱弦真是有遗音。羊欣不肯踏城市，背郭江村独见寻。
吏散东园胜践多，落花起舞鸟能歌。故应毛颖曾同泛，不独龙文惯自磨。弄影风枝空掩冉，困人天气近清和。倚栏欲去犹回首，奈此霄晴月色何。
虚檐碧瓦临无地，吐月吞风六月寒。帘卷烟光揺户牖，雨余岳色堕阑干。侍儿自炷真龙脑，座客同分小凤团。谁谓太平本无象，规模堪入画图看。
危楼华构倚青冥，卷尽晴岚独自登。去雁横斜纷点点，好峰青碧露层层。胜游与客同清赏，佳处题名在翠筠。凭槛不堪衰眼力，候船津渡见归僧。
三玄三要古难分，劈破从教剔突仑。父母未生前一笑，言诠不到处重论。椎开临济百年意，推出汾阳六世孙。何用老婆更饶舌，暗中五色自成文。
三玄三要沈埋久，正令重烦振此宗。陷虎机关须毒手，活人眼目贵藏锋。真诚莫负丛林志，大愿当追佛祖风。覆顶把茅休取相，同安曾著老黄龙。
高视世波增眼寒，公如砥柱捍惊湍。市中一虎成三口，醉里扁舟过百滩。佳处每烦诗句写，胜游宜作画图看。遥知二老相逢处，拾得风前一笑懽。
泮宫授道最驰名，想见经筵玉麈横。学问有源堪景仰，行藏无地受讥评。门前江浪银山攧，醉里诗篇锦段明。远宦不须嗟白眼，只今台阁半书生。
少年翰墨擅时名，老爱江乡翠𪩘横。闻道异书常自校，近来佳句与谁评。幽寻湘水映衣碧，小寝晴窗泼眼明。寄我三诗争妙丽，疑公曾梦笔花生。
问讯黄龙来道者，住山况味定何如。齿牢未怯和沙饭，眼倦应嫌夹注书。但见衣胜寒薜荔，不妨心赛白芙蕖。都疑生近楂田市，时觉淮南语未除。
前时无际曾入梦，近日真游又得书。一味岁寒甘淡薄，十分懽喜说乡闾。闲寻老俨台南寺，更过史髯湖上居。想见朝来闭深合，卧听檐雨滴阶除。
父老扶携看使华，那知勋业在咨嗟。人生安得颜长少，岁暮今惊日欲斜。谩有清诗敏风雨，空余醉墨走龙蛇。应怜妙语如芝菌，不吐青林吐卧槎。
下临烟雨凭危栏，游客新辞禁从班。露湿衣巾近云汉，风吹笑语落人间。曾闻诗律如彭泽，想见风神似鲁山。何日三人成品坐，夜窗参论到更阑。
夹道传呼部曲奔，遥知秋色动吟魂。黄柑绿橘平芜路，剩水残山夕照村。似镜此心清自迥，如云往事去无痕。钟声有寺藏烟翠，忽见林间窈窕门。
绿玉霜筇喜自提，芒鞋初试得攀跻。欲穷深谷一区胜，更上齐云百级梯。物外名山长好在，人间乐事自难齐。遥知太息出山去，一笑无人悟过谿。
曈昽晓日出苍凉，草木欣欣露叶光。千里秾纤上眉睫，一区形胜发天藏。有诗摹写江山美，无计遮拦岁月忙。韵险暗惊才力短，坐令毛颖秃锋铓。
故人持节在三湘，白首相逢话更长。挂锡曾怜道林寺，携衾来宿楚山堂。意消忽觉风敲竹，梦断空惊月转廊。常恨出门无所诣，敢辞时此夜连床。
茗碗闲窗不厌过，暮年归计定如何。我思杖履游嵩少，公辈家山近洛河。具茨功名关意少，颖皋丘壑赋情多。二诗俱可镌崖石，乞与云烟相荡摩。
问法能来浑圣凡，毗耶丈室未曾关。解分钵饭如摩诘，欲散天花欠阿蛮。属稿新诗追鲍谢，抗行醉墨似杨颜。遥知穿市听归驭，及我昏鸦落照间。
兄弟令人眼倍明，六经心醉几时醒。韵高山岳横南极，机妙鲲鹏化北溟。丽句重逢天下白，俊才今见海东青。数篇秀色凌千嶂，来慰摧颓病掩扃。
徐侯官舍土山边，颇为看书废昼眠。偶见画梁巢雪乙，更惊云汉舞胎仙。致坡入梦殊堪纪，与俨忘形亦自贤。闻道小亭时縦目，江山信美似斜川。
万身马鬛转龙腰，十里风声卷海潮。翠霭晴时飞画栋，苍崕断处见朱桥。老惊乡井心空在，说着岩丛意已消。惭愧东风知此恨，夜来吹梦到山椒。
良辰美景古难幷，且趁身闲稻雨晴。鸟语猿歌留我在，水声山色益人清。得幽诗句聊题壁，遇好峰峦即住程。回首十年尘事里，与君今日梦魂惊。
议郎粹和色无求，绕屋江山秀气浮。弱柳娇眠禽唤起，异花含笑草忘忧。闭门不放青春去，解榻长令佳客留。摹冩高情无好句，谩横诗眼付冥捜。
幽寻野外兴何如，蚕市村嚣忆故墟。煮茧生涯春老大，饷田时节意苏舒。吹开麦浪南风至，落尽花房小雨余。暂借僧窗聊假寐，梦惊身世两蘧蘧。
纸衾来自玉峰前，旋坼封题一粲然。便觉室庐增道气，不忧风雨搅闲眠。就床堆叠明如雪，引手模苏软似绵。拥被并罏和梦暖，全胜白㲲紫茸毡。
秋入纱厨夏簟空，颓然瘦坐一衰翁。声凉乱叶红蕉雨，香暗分丛紫菊风。清境净缘惭独享，幽怀佳句与谁同。平生垢习消磨尽，只有文章气吐虹。
步尽长廊觉倦游，丛蕉出屋小轩幽。壁间诗在红埃满，窗下香残碧缕浮。喜有绳床容我借，更因茗碗为君留。忽惊林杪湘山露，谁作江天数笔秋。
老去生涯无窖子，隔城荒寺到人稀。岁穷百里扣门乞，夜棹孤舟载米归。隅坐小僧寒附火，联拳羸仆睡和衣。故人醉里闻芗泽，应背银缸照翠帏。
春水初生湘岸边，阴晴城郭上元前。暖消积雪成檐滴，火烈残香发篆烟。念旧十年乡井梦，试新一首送行篇。翛然路入江南去，想见归时及杜鹃。
法华台上凭栏久，吹鬓东风晚雨晴。断岸平横千雉堞，道林远在一牛鸣。喜餐水饼清明近，开遍山茶杜宇声。想见京尘遮便面，应思携手此中行。
紫霄峰下鸾谿上，幻出宝坊金碧开。沃野不辞常自献，暮云无事解归来。永怀香火三生旧，想见松风万壑哀。阿上笑中如问我，为言诗胆尚崔嵬。
大河卷浪雪翻风，桥压千艘卧彩虹。岱岳烟云连绝域，北门楼阁碍层空。浪游荆椘重湖外，更在沩源叠嶂中。水餠槐芽动乡思，近来归梦与谁同。
词刃平生工斫伐，探怀每欲取公侯。朅来世事懒经意，醉看湘山不转头。忽忆归吴泛千里，偶然尽室载孤舟。却将挥翰风雷手，且钓华亭万顷秋。
到寺回身望众峰，一堂疏快万缘空。槲林曲折通幽径，莲荡凋零退晚红。师已灰心增夏腊，我今霜鬓撒秋风。亦知旁舍多佳士，香火他年愿此同。
白沙翠竹并江流，小县炊烟晚雨收。苍藓色侵盘马地，稻花香入放衙楼。过厅客聚观灯网，趁市人归旋唤舟。意适忽忘身是客，语音无伴始生愁。
心知家本住仇池，傲睨人间老变衰。两鬓京尘初邂逅，一尊川语问归期。劝沽何处禽知我，含笑谁家花隔篱。天水摹胡飓风作，夜归江路月相随。
千岩雨雪黄昏后，一室香灯一寝余。此夕乡关入归梦，明朝云物记曾书。地罏不独闻瓶泣，山果时惊落屋除。清境鼎来劳应接，暮年生计未全疏。
宴居端若寄虚舟，三峡词源日倒流。惯与衣冠游泮水，坐看图史认瀛洲。胸中耿耿观澜术，物外悠悠涉世谋。莫谓縦横止容膝，济川林叶此中求。
此生于世已无求，况有村原事事幽。乞谷住山真素志，栽田博饭是良谋。别坡笋蕨春兼采，绕舍桑麻岁倍收。强健自能营饱暖，尘埃回首谩悠悠。
风物淳真似故丘，茅茨结处自深幽。竹西邻舍颇相近，客至须供良甚谋。灯火夜窗衣自补，丰登秋亩稻重收。安闲有此支余岁，更欲驱驰亦谬悠。
尸罗清浄心清浄，寄迹南台亦偶然。室掩香灯见行道，壁悬巾屦伴孤禅。宝书独欲烦君诵，法力真期迨我先。细味此诗如实录，他年僧史定须编。
瘦骨孤标韵绝伦，传闻宗派出云门。收藏画里三玄老，分付湘中十世孙。骂佛风神疑正怒，打僧气宇尚惊群。能言灭却正法眼，不负滩头毒手恩。
泐潭卧龙今不见，空有遗珠留世间。圆转自然离矿秽，光明聊复秘形山。随师受嚫前身事，披掌犹存此日还。言不走盘无影迹，方知生死不相关。
异种灵苗著四方，谩将名字挂虚堂。道林可惜昏岚掩，枯木那知在处芳。韶石曾闻傲烟瘴，焦山今已饱风霜。阳陂且喜根株茂，雪里花开烂熳香。
湘容岳色中秋后，古寺闲房小寝余。扫径帚粘新落叶，开窗风掩读残书。吹云又作他山去，种漆何时伴我居。洞上闲名犹在世，未应容易与人除。
惊风急雨中秋后，回首长沙杳霭间。迎送初辞大藩府，逍遥来看小庐山。故人情义千钧重，行客生涯一叶闲。明日旅亭劳昼梦，孤峰标格不容攀。
独凭危栏眼力穷，当年胜践想遗风。歌喉云杪殷余韵，笑靥尊前发醉红。世相难逃朝夕改，山容不老古今同。议郎笔力回春色，摹写都藏画牒中。
因法相逢亦一时，云泉所至共娱嬉。怪君追送不辞远，知我从来未有期。酝造离愁成独笑，欺凌秋色有新诗。阎浮掌上诃梨勒，去住休纒爱见悲。
雪夜山中还独宿，地罏深暖纸窗明。百年有限身今老，一枕无求梦自清。弟子分灯成保社，故人持节顿江城。瘴疴疏快诸缘浄，卧听摧檐泻竹声。
芒鞋竹杖快新晴，天迥游丝百尺轻。沃若柔桑连野绿，炯如白鸟照溪明。逢山有寺幽欣集，对客开轩午梦清。曦竟未回凭阁久，忽闻高柳子规声。
少年出蜀今耆艾，十见襄阳浩荡春。山近京畿看愈好，食兼虏馔味尤真。君今避世成深隐，我欲移庵结近邻。相对无嫌太岑寂，待添明月作三人。
汉上相逢兵火后，苍颜华髪两摧颓。尘清雾敛闲身在，螘分蜂争一笑开。志捍丛林山剔卓，义规朋友玉崔嵬。瓦精决舌休皮相，曾见淄州古佛来。
才高自是万夫望，语妙人疑锦绣肠。新事惊嗟入诗律，故交契阔付凄伤。开书想见湖山好，他日悬知夜语长。狱屋岂能埋宝剑，斗牛长觉射龙光。
淮西气宇盖三军，绝似平原旧使君。今日孤城独坚守，疾风劲草昔传闻。龙蛇戏下唯呼姓，翰墨场中亦策勋。想见棠阴谈我处，笑持茗碗辩如云。
平生翰墨到精微，盛氏诸郎最白眉。气讦曾窥豪士赋，初交先和野僧诗。谩劳清梦思相识，那料孤踪晚见知。君看临危用心处，何殊晏子解骖时。
烟凝生怕席帘开，快煖偏宜榾柮柴。夜久饥鼯嗅空案，梦惊鬭虎堕层崖。优昙花偈余残纸，薝卜杯香自满斋。折脚铛安莫嫌稳，地偏人懒遂幽怀。
势密连空若推下，随风起舞不容追。门闲走犬无深巷，树暗栖鸦有剩枝。旋拨地罏通宿火，却呵冻手写新诗。轩窗秀发惊清昼，万壑春归说向谁。
平昔才名似孟宗，暮年一钵并岩丛。交朋半在青云上，意气都消白眼中。庞老尚余灵照在，伯鸾应许孟光同。君看张柬之为相，不害荆州秃鬓翁。
五马东来数月间，十州人物帖然安。池边芳草新吟罢，楼外遥山昼卧看。铃阁蜡烟秋色晚，谯门铜漏夜声寒。虽然自是云林客，犹把风流作话端。
草芜门径过从少，那料秋来夜话同。屋漏移床时发笑，粥稠当饭巧于穷。我留痴绝传身后，君见平生似掌中。明日渡江应转首，数峰无语晚连空。
绿髪凋零白业增，住庵随分有规绳。为分一邑人家饭，普供十方云水僧。扫径客来圆笑靥，开轩云破露寒层。君看击桶金牛手，坐续山头柏子灯。
老眼朅来惊节物，闲同诸子话江乡。试茶正要旋烘盏，煮饼且令深注汤。忽忆海山餐荔子，更思湘水劈莲房。夏休便可车轮去，菌蕈秋肥趁及尝。
深观诸佛刹那际，三世十方无遁形。已尽凡情不颠倒，如除目翳自光明。意俱大地山河丧，心与空花梦幻生。垂手遇缘携法界，美髯跣足散衣行。
二天给侍慈忍象，一虎槖经常寂光。意处世间离生灭，梦中尘劫浪遮藏。即真不必冠巾毁，绝染何妨枣柏尝。提起超情无比句，夜来山雨落花香。
青春径去不小住，天迥游丝增眼寒。想见手提大千界，翛然身现一毛端。若存情见智山隔，但断攀缘业海干。面目分明今日是，敢将枣柏荐盘餐。
生死鹘仑无背面，摩挲把玩久嗟咨。悟明必藉戒定慧，随顺差成老病衰。净意即空良显决，色身对现出思惟。千烹万锻知恩德，敢忘摩尼在矿时。
眼盖人寰撚美髯，年年相见晚春前。摸苏缘妄心俱尽，揩拭鲜陈念已圜。指下琴方才发越，眉间毫相见无边。微尘劫海依今住，生死何劳较后先。
一刹那际入正受，互参三世妙难思。有情梦境依此住，无量劫海不移时。任运行藏难掩覆，随疑语默出思惟。大哉无比金刚句，世罕知之我独知。
昙相禅师第二身，蝉联十世姓杨人。女兄慧辩成勍敌，弟子悲欣记夙因。解使邪迷知有佛，自呼名字凛如神。平生接物多方便，何似今朝一句亲。
非烟云子酿新晴，争看麒麟堕地行。悉达已闻今日诞，优昙知复为谁荣。已惊久视方瞳碧，更觉藏年玉骨清。曾伴麻姑家法在，愿随风驭到蓬瀛。
才过中秋今几日，夜来海月上三更。梦魂传得天书至，窗户俱明厩马惊。骨相终当为国器，儿声初已识人英。明年庆节山中友，金屋怜君夜直清。
清规懿德古难陪，秋尽民歌庆节来。瑞应草余双叶在，优昙花适一枝开。莺娇妙管传佳句，玉腻新妆献寿杯。慈母千龄何所愿，早看贤子践三台。
孟夏南风草木薰，民歌庆节喜传闻。今朝雪乙呈双瑞，后夜冰轮满九分。材业牛刀试小邑，家声天派落层云。吞舟岂久容涔足，禁殿论思政要君。
江夏家声世所闻，无双千顷典刑存。肃严郡邑霜分晓，照映簪缨玉粹温。楼迥岘云供醉望，夜晴汉月洗吟魂。行将补衮调羮手，却执元圭侍至尊。
身世浮云偶尚存，白衣苍狗与谁论。梦中不记金门宿，醉里曾看玉海翻。尚有惊魂纒瘴雾，已甘华髪老江滨。枯荄欲藉阳和暖，催发新来雨露恩。
缙绅家法想清规，平昔高风此一时。居约云山夫有道，客陪房杜子无疑。九原泪湿老莱袂，千字碑传幼妇词。他日欲寻贤母墓，北山松雨路人悲。
苦冰洁蘗是行藏，一节无求老更刚。好在缙绅师俭德，尚余闾里说谦光。阴功隐秘天应录，遗训丁宁世共伤。勿谓不身尝报施，故应遗泽在诸郎。
一生纯德无遗恨，千字埋名有逸辞。墓隧嫩泉谁种玉，书斋子砚自生芝。音容已作终天痛，岁月真成罔极悲。拥鼻功名知不免，空将泪眼看风枝。
射圃闲亭酒半醺，手柔弓燥气超群。已惊百步穿杨彩，会看双雕落塞云。且集旌旗森画戟，未输文字饮金樽。治朝文武须兼用，万寿称觞祝至尊。
太平无象乐年丰，况值疆埸久已空。宾主献酬成雅集，江山谈笑助清风。良辰美景开金斝，缓带轻裘控角弓。鼙鼓急催齐指目，大侯的处中飞鸿。
雨后园林花木新，传闻千骑出城𬮱。异能未中侯中鹄，佳气先浮盏面春。画鼓绣𫖇筵奏曲，红妆细马地无尘。长沙万古民争说，宾主人英伎绝伦。
闻道长沙贤太守，漆瞳玉頬照衡湘。讼庭散后宾朋集，民瘼苏来礼乐昌。且展绮筵陪胜饯，何须檀板闹红籹。晓无探骑？边檄，愿献君王万寿觞。
细柳成阴花满径，晚来钲鼓导朱轮。河东𬸚𬸦三英杰，天上麒麟两俊人。闲里笑谈清似玉，杯中贤圣韵如春。引弓一箭惊穿札，堵立懽声快吏民。
绣衣天使志澄清，五马贤侯见典刑。公退钲声闻射圃，日高槐影覆闲庭。共看酒蚁浮琼斝，不废花轮绕画屏。银烛红纱侵夜色，醉归明月淡疏星。
陇西家世到仍云，许国清忠盖代闻。有道风流贤太守，无双才气旧将军。整弦使者情和易，承附诸郎艺逸群。便好画图收拾取，要传盛事满湘滨。
如云旌骑照湘江，千里农桑楚大邦。中鹄才高今有武，射雕伎巧古无双。锦袍雅称黄金带，琼液尤宜白玉霜。笑挽雕弓如满月，万人惊慑已心降。
无双自昔擅家声，春色都还细柳营。中的聊为万人杰，飞觥要使百壶倾。三湘父老传风化，十郡儿童识姓名。武纬文经俱不乏，桑弧蓬矢见平生。
画鼓晓晴三击罢，如云兵骑整全威。俄闻画角胡笳断，忽觉华堂羽箭飞。一百步中精力巧，数重围内见心机。风流太守兼文武，扶路争看踏月归。
九龄风度照峿台，宴寝香凝画戟开。归国已倾天下耳，驻轩宜举故人杯。青天白日心常在，附骥攀鳞志未摧。累足待公成相业，更随风驭看蓬莱。
停蓄幽怀万顷波，一倾要及少年时。正当清啸寻君去，已办登山绿玉枝。别后梦归关不住，得归车已走先锋。催诗疥子捞春瓮，有味难言却皱容。
百丈出家不害痴，一日不作一日饥。后生十指不点水，得便宜是落便宜。亲禅学道不檐板，自然公办私亦办。新年持钵走衡湘，要令一众毛孔香。
十世古今圆当念，日用当以何法验。梦中享尽百年荣，黄梁未熟路傍店。乃知无明无性体，狂逐妄缘颠倒转。枣柏指我此妙门，故能千偈如瓴建。
黄龙三月十有七，天下衲僧信不及。尽道三关透者难，鼻直眼横谁不识。满院东风花不言，死生情尽于今日。汨罗江上小丛林，放意说禅无愧色。
万古知音是今日，晦堂古锥口门窄。今既不来昔不往，桃花落尽春狼籍。南台茗椀荐炉香，世礼丛林笑未忘。只个死生收不得，梦中声色谩遮藏。
生死枞然无背面，名字由汝舌头转。昔日曾死今应生，今日是生何不见。是俗何故无须髪，是僧何不着伽梨。僧俗死生明不得，团栾一句匾如锥。
见闻觉知只一度，如刀斫水终不破。细寻痕迹了无有，谓无破处则不可。譬如密室风寂然，谓风无有俱是过。以扇为风则动揺，风本不动汝会么。
头颅枿枿贪肉脔，眼孔巴巴憎妒聚。但寻他人是非说，不知自己败阙露。鬭死他年输与我，鬭生今日不及汝。见时先意相不审，各自念佛修行去。
妄见往来颠倒性，智入三际刹那定。即此名言是污染，知为污染心清浄。此知不属缘非缘，一丝不挂鱼脱渊。梦幻死生藏不得，永夜清宵常现前。
政和八年四十八，一念了知一切法。颠倒妄想垢消灭，平等性智光通达。常令现前绝功勋，不欲染污差毫髪。云庵梦中提诲我，不然何以同登塔。
十月十六谁宗旨，无声三昧重拈起。十方三世侧耳听，刹刹尘尘俱解义。双林树开荣枯枝，宝塔佛分生灭理。一丝不挂露堂堂，要识云庵今日是。
西湖水生洲渚失，南屏雪尽峰峦集。新春归来谁使令，残腊遁逃追不及。死生难分后先际，古今不与丝毫隔。平生说法如雨云，说得分明惟此日。
长沙大虫今尚在，眼吻开合珠光彩。妙年凭陵舌翻海，衲僧呼作丛林客。迩来头有把茅盖，栽田博饭自扶耒。禅道从他别人会，且复闲眠搔痒背。
道人口吻最光滑，行脚饱参奈粗粝。少年尝编诸方禅，迩来解毳三只袜。世味从来崖蜜甜，我此一轩如嚼蜡。客来有语但寒温，坐久时见眼开合。
妙明廓彻圆当念，念未圆明颠倒转。譬如醉眼旋屋庐，屋庐岿然醉目眩。要令鹘仑常现前，一切时中莫污染。昔日蒋山解颠草，一字不可饶两点。
水行无声知其深，玉瑕不变知其粹。逆顺门高懽喜登，办心成就一切智。杨岐卧榻有真珠，杜顺法身无纸被。焰上说禅炭里藏，不妨道者闲游戏。
出家放旷断爱缘，是心清浄离盖纒。君看铁脊忠道者，妙如神鱼初脱渊。闲行覻地一笑喜，自言拾得南台禅。东胜身洲兜一喝，惊得山河磨蚁旋。
瓦翁外瓦中旷达，未死不妨先建塔。心如平地起骨堆，聊对时人翻著袜。住山送客不过溪，瓦径不减石头滑。诸方来者莫麤心，举步亦须防倒跶。
穷冬急景江村暮，道人千里江南去。明宵应宿路傍店，败箦枯禅山月吐。死生面目无处寻，但余体粟空龃龉。能知忍冻非他物，便可鹘仑吞佛祖。
剑戟光芒星斗动，虎方肉醉山岳恐。层崖断处一庵深，宴坐不言百神悚。临济仆地掖而起，眼盖丛林气深稳。觌面堂堂不覆藏，个中无地容思忖。
逼寒虚空难躱避，笑渠百计苦捜寻。至无着力为明见，但尽攀缘是肯心。顾我竖旗降老病，有谁横槊捍丛林。木鹅巫峡思前事，正惬云岩隔信音。
庵内不知庵外事，坐看来者堕锋机。忽思良遂参麻谷，大类清平见翠微。黄蘗棒头宁有法，惠超言下便知非。意根欲立无存处，万象同时把手归。
兀坐等闲酬客问，碌砖抛出亦光生。欲凭妙语分宾主，须识尘机有浊清。麟角誉高推独步，石头路滑苦难行。草庵依旧青松下，睡起晴窗拨眼明。
世界撮来如粟米，根尘劈破似虚空。骄嘶铁马追风去，锨鬭泥牛跃浪中。十圣撼揺无缝罅，三贤摸索堕盲聋。长因此日容瞻仰，面目分明岁岁同。
刹那思虑不及处，智入三世无去来。水母有虾方见色，芭蕉无耳亦闻雷。闲中情垢消磨尽，笑里心花造次开。今日全身毛孔笑，老师带伴与春回。
昨日云门曲调分，今朝法眼已生孙。渠将大地藏针孔，汝等诸人甚处蹲。块石浮空将压汝，一毛在火不曾焚。孤猿叫月千岩晓，知道当时以眼闻。
老儿饶舌太慈悲，此日提纲决众疑。解说神光摩顶后，分疏死日降生时。落人块石悬空住，喷火双莲结子迟。堪笑年年正月六，出群消息少人知。
赠以之中击电机，不令点画入思惟。嘶风木马空成梦，喘月泥牛醉未知。五蕴完全真死日，百骸消散是生时。云门函盖乾坤句，语默何人遘得伊。
南安岩本在长汀，岩主年年此日生。笑里一毛无闲断，毫端十字露縦横。未离唇吻成窠臼，才落思惟堕壍坑。自是定光那惜借，可怜驰逐并头争。
体妙常明目神解，不关托境仗缘生。从来懒欲当头道，恐后空存染污名。苦口伤慈成漏泄，死时生日太分明。堂堂试展岩中像，稽首重瞻道骨清。